"Masa hedabideak XXI. mendeko armada badira, komunikazioaren gerrilla bat behar dugu" — Gaztezulo\n"Masa hedabideak XXI. mendeko armada badira, komunikazioaren gerrilla bat behar dugu"\n"Masa hedabideak XXI. mendeko armada badira, komunikazioaren gerrilla bat behar dugu" https://www.gaztezulo.eus/albisteak/masa-hedabideak-xxi-mendeko-armada-badira-komunikazioaren-gerrilla-bat-behar-dugu https://www.gaztezulo.eus/albisteak/masa-hedabideak-xxi-mendeko-armada-badira-komunikazioaren-gerrilla-bat-behar-dugu/@@download/image/cup__df011-_1446469742.jpg\nTESTUA: Saioa Baleztena @SaioB. Argazkiak: Jordi Borrás @jordiborras\nPolitikari gisa 2011ko Bartzelonako herri hauteskundeetan aurkeztu zen lehen aldiz David Fernàndez (1974, Bartzelona), indepentente gisa, CUPen zerrendan. 2012tik diputatu izan da Kataluniako Parlamentuan. Politikaz harago, kooperaritibismoaz, kazetaritzaz edota futbolaz galdetu diogu.\nDiputatua den azken egunetan egin digu tarte bat Kataluniako Parlamentuan. Hala ere, parlamentuko lanaz ez ezik, politika instituzionalean sartu aurretik zein etorkizun hurbilean jorratuko dituen gainontzeko alorretaz galdetu nahi izan diogu. Politikari jantzirik gabeko David Fernàndez ezagutu nahi dugu, jakin badakigun arren, bata ez dela bestea gabe.\nArgazkiak egiteko Parlamentuko korridoreak gurutzatu ditugu lagun duen Jordi Borràs argazkilariarekin batera, eta bidetik topatu duen oro, CUPeko lagun zein Mosso, besarkatu eta agurtu ostean iritsi gara, kostata, kanpora. Ganberako gatazkak gatazka, Parlamentuko politikaririk errespetatu eta estimatuenetakoa da. Hala ere, zenbaitek zalantzan jarri badute ere, politikari gisa azken egunak dituela baieztatu digu, eta "intimitatearen eta anonimatuaren maitale" izanik, pozik dagoela arnasa hartu eta errealitatera itzultzeko ordua duen honetan.\nGurasoak Zamorakoak dituzu eta Bartzelonako Gràcia auzoan koxkortu zinen. Nongoa sentitzen zara?\nBartzelonan jaio nintzen, nire gurasoak Zamoratik iritsi eta urtebete geroago. Gràcian jaio eta bizi izan naiz gehienbat, 2006an higiezinen burbuilagatik Ripollera joan nintzen arren. Orain, Gràciara itzuli naiz berriz –irribarrez–.\nPertsonon identitatearen osaketan zenbateko pisua du jaioterriak, eta zenbat norbere heziketa prozesu propioak?\nEz naiz batere odol zalea, aberria justizia nagusi den tokia dela pentsatzen baitut. Identitateak milaka osagai ditu, baina norberak dituen bizipenek garrantzia gehiago dutela uste dut nik. Nortasuna gainean daramagun motxilan gauzak sartzen ditugun moduaren araberakoa izaten da.\nZuk nola bizitu duzu prozesu hori?\nOso harro nago nire jatorriaz. Bi familia errepublikarren semea naiz. Bietako bat bereziki zigortu zuen errepresio frankistak, eta Bartzelonara diktaduratik ihesi iritsi zen, familiarentzat bizitza hobeago baten bila. Izugarri estimatzen zuten Katalunia.\nOker ez banago, politikarekiko lotura gaztetxoa zinenean erein zenuen, zure aitatxi Saturninorekin izaten zenituen solasaldietan.\nPolitikari buruzko lehen elkarrizketak harekin izan nituen, bai. Zortzi urtez Duesoko espetxean izan zen, bi heriotza-zigor kommutatuta. Errepublikaz eta diktaduraz hitz egiten zidan Ay, Carmela! abesten zuen bitartean. Mundua adineko komunista baten begiradaren bitartez irakurtzen zuen, eta irakurketa hori erabat xurgatu nuen. Beraz, hori izan zen nire gizarteratze politikoa, aldi berean, nire aitarekin borrokan zegoena. Izan ere, hau da belaunaldien gudaren logika: aitarentzat politika sufrimendua zen, bere aita zortzi urtez espetxera eraman zuelako, eta niri, aldiz, bereziki interesatzen zitzaidan isildutako historia hura.\nOndoren Zientzia Politikoak ikasten hasi zinen Bartzelonako Unibertsitatean.\nPolitikari izan nahi zenuen?\nEz. Aitak eta eskolako zuzendaritza taldeak behartuta hasi nintzen Zientzia Politikoak ikasten. Nik Historia ikasi nahi nuen, baina nota altua atera nuen selektibitatean eta aukera hori galtzen ez uzteko gomendatu zizkidaten ikasketa horiek. Baina argi dut bat-bateko erabakia izan zela, ez bokaziozkoa.\nEz, politikarekiko interesa beste esparru batzuetan asetzen nuen. Ikasketen edukia ez zitzaidan interesatzen eta hirugarren mailan nintzenean inflexio-puntua izan zen: katedradunak baieztatu zuen trantsizioa erregeak egin zuela! Ez nituen 200.000 pezeta ordainduko halako astakeriak entzuteko!\nHain zuzen, hirugarren ikasturtean zinela ikasketak utzi eta Seat kotxe enpresan hasi zinen lanean. Nolatan?\nBeharragatik, Guatemalara brigadista gisa joateko ametsa egi bihurtzeko asmoz. Gero, hala ere, lesio batek guztia zapuztu zuen eta sei hilabetez egon nintzen izorratuta.\nLesio hura izan ez bazenu oraindik Seaten jarraituko zenuke?\nEz dut uste, betidanik egon naizelako politizatuta, eta lehenago edo beranduago iritsiko nintzateke hona.\nParlamentuan izan zaren lau urte hauetan entzun zaitugu erraten politika gertutik urrunetik baino arriskutsuagoa dela. Zergatik?\nPolitika ez da estatistika bat, menpekotasun harreman bat baizik. Beraz, distantzian gauzak argi edukitzea erraza da, guztia zuria edo beltza izan daitekeela dirudielako. Baina gerturatu ahala guztia uste baino konplexuagoa dela ikusi eta botereak berezkoa duen seduzitzeko gaitasunarekin topo egin dugu. Boterea guda makina bat da.\nZentzu horretan, badago zerbait politika publikoan sartzeagatik damuarazi zaituena?\n–Irriz– Noski! Lehen egunetik damutu nintzen, nire buruaren osasunaren mesederako. Ez, autoparodia egiten dut, baina egunero dimitituko nuke. Quim Arrufat, Isabel Vallet eta hirurok krisian murgilduta egon gara, hau ez delako gure ohiko testuingurua. Gureak ez diren dinamiketara sartzera behartu gaituzte eta niri lider bat izateko eskatzen zidaten, ni lider bat ez naizenean. Are gehiago, niretzat gu bezala lanean ari diren beste milaka lagunekiko errespetu falta itzela zen. Zoritxarrez politika kultura hauek aldatzea oso zaila da eta ez dugu borroka hau sekula irabazi. Guztia baldintzatuegi dago.\nZenbateraino egokitu behar izan zara testuinguru horretara?\nIntimitatearen eta anonimatuaren maitalea naiz eta erabat galdu ditut biak azken lau urteotan. Baina ez da ezer gertatzen, fama galkorra da eta espero dut azkar alde egingo duela. Gainera, era berean, ikasketa prozesu itzela bizitu dugu. ‘Matrix’ sistema honen tripak ezagutu eta hori aldatzeko egin daitezkeen bideak urratzen saiatu gara. Tira, ebatzi gabeko eztabaida interesgarria da, eta oraindik ere asko dago egiteko!\nSolastatu gaitezen kooperatibismoaz. Coop 57 finantza etikorako kooperatibaren hastapenetan izan zinen, eta orain bueltatu egingo zara. Euskal Herrian ere haren eskutik Koop 57 sortu dute. Zergatik dira beharrezkoak?\nGure barrikada eta aterpe preziatuena direlako. Ideien mundutik gertaeretarako urratsa dira, eta egiaztatzen dute orain eta hemen beste errealitate bat sortzea posible dela. Slavoj Zizekek esaten duen moduan, "behartuta gaude askeak izango bagina bezala bizitzera". Nire etxean, adibidez, ez dago La Caixa edo BBVA, Coop 57 baizik. Eta ez dugu Iberdrola edo Endesarik, Som Energia baizik. Telefónica edo Movistar ez ditugu kontratatzen, Intercom baizik, eta ez dugu sekula erosi La Razón, ABC edo El Correo, baizik eta La Directa edo Diagonal. Beraz, hori da egungo albisterik hoberena: kooperatibismoari esker, sinetsi dugun moduan bizitzea posible da.\nHala ere, alternatiba horiek oraindik ez dute lortu jendearen gehiengoa erakartzea. Zein uste duzu dela arazoa?\nArazo asko daude. Ideologiaren porrotaren eta hamarkada hautsi baten ondorioak bizi ditugu. Oraindik ere, tamalez, errotutako indibidualismoa eta Robinson Crusoeren mitoaren baloreak nagusi dira gizarte honetan. Baina era berean, krisiaren ondorioz hausnarketa interesgarri bat agerian gelditu da: duela hainbat urte ezezagunak ziren aukera hauek direla testuinguru gogorretan eraginkorrenak. Transatlantikoen kontra, indar gehiago dute gure paterek.\nZein iritzi duzu euskal kooperatibagintzaz? Ez al da enpresa pribatuaren lehia eta moldeetara gehiegi gerturatu?\nKooperatibismoak berezkoak dituen ahalmen eta arriskuen adibide argia da Euskal Herrikoa. Izan nahi ez dugunaren ispilua da. Kooperatibismoaren arriskurik handiena hazkuntza baita. Mondragon bezalako talde bat ezin da izan kooperatibista etxean eta multinazionala kanpoan. Ekonomia klasikoaren merkatuaren irizpideak ezartzen ditu, baina noski, euskal kooperatiba guztiak, zorionez, ez dira Mondragon, eta badira autogestioaren bitartez mantentzen diren beste hainbat eta hainbat esperientzia. Guztia ez da zuria edo beltza.\nHitz egin dezagun kazetaritzaz. Pepe Reiren bitartez ‘Ardi Beltza’ eta ‘Kale Gorria’ aldizkarietan lan egin zenuen; biak itxi zituen Garzonek. Baita\n‘Euskaldunon Egunkaria’ ere. Espainiar Estatuan posible al da kazetaritza librea egitea?\nOso zaila da, baina ez da ezinezkoa. Espainiar Estatuan egiazko salbuespenak badaude, Diagonal, adibidez. Gaur egun, hala ere, ‘txeketegi’ kulturak ordezkatu du kazetaritza kultura. Baina, zorionez, Pepe Rei eta Xavier Vinader bezalako maisuak eduki ditugu. Guardia Zibil batek behin Pepe Reiren kumea nintzela esan zidan, eta txalotu nuen. Orduz geroztik kazetari gisa horrela definitu izan dut nire burua. Zoritxarrez, asko hitz egiten da ustelkeria ekonomiko eta politikoaz, eta inork ez du aipatzen kazetaritzan nagusi den ustelkeria. Zoritxarrez, entziklopedia bat idazteko adina dago.\nDemokrazia batek onartu dezake Mozal Legea?\nInolaz ere ez. Edo Mozal Legea edo demokrazia. Diktadura orok berezkoak ditu isiltasuna, propaganda eta iluntasuna, eta berez, kazetaritza gainontzeko hiru boterei kontra egiteko sortu zen. Baina hemen tamalez isiltasuna ez da Mozal Legearen bitartez bakarrik uztartzen. Espainiar Estatua oraindik ez da gauza legealdi frankistarekin hautsi eta sententzia hura baliogabetzeko. Frantziak eta Alemaniak barkamena eskatu dute, baina Espainiar Estatuak ez du egin, ez Mozal edo Wert Legeengatik, ez lan erreforma oldarkorrengatik, eta ezta ustelkeriaren zigorgabetasunari dagokionez ere.\nEgun, zein kazetaritza mota behar du gizarteak?\nRamon Barnils kazetariak esaten zuen moduan, "Ikerketa kazetaritza? Ah, badago besterik?". Ezinbestekoa da propaganda eta kazetaritza desberdintzea, eta premiazkoak dira Pepe Rei eta Xavier Vinaderren lumak orain. Kritika, analisia eta interpretazioaren gakoak errazten dituen kazetaritza da behar duguna. Estatuekin eta merkatuekin zerikusirik ez duena, eta nork bere burua defendatze aldera lagunduko duena. Horretarako, funtsezkoa da komunikabideen jabeak zein diren jakitea. Masa hedabideak XXI. mendeko armada badira, informazioaren eskubidearen alde eta eguneroko gezurra desobeditzen lagunduko digun komunikazioaren gerrilla bat behar dugu.\nKazetaritzatik futbolera. Rayo Vallecano zalea zara. Zergatik?\nErabaki politikoa da, futbolaz ezer gutxi dakit. Baina klase, auzo harrotasun enpatiko eta behekoen duintasunaren aldeko apustu bat da. Vallecas auzoa izugarri gustuko dut, eta bertako jendea are gehiago. Futbol taldearen zuzendaritza gainontzeko klub guztiena bezalakoa da: dirua egiten duen elitea. Baina futbol negozioaren, futbol mafiaren eta futbol ikuskizunaren aurka, aukera duinarekin gelditzen naiz. Rayo futbolaren negoziorako da CUP politikarako dena: korrontearen kontra doana. Eta bederatzi aldiz erortzen bagara, hamar aldiz jarriko gara zutik.\nMaiz entzuten dugu futbola eta politika ez direla nahastu behar…\nZentzugabea da, hein handi batean, guztia delako politika. Futbola ere bada giza eredu baten isla, bere interes, kontraesan eta ustelkeriekin. Betidanik egon naiz futbolaren aurka, baina denborarekin ikasi dut guztiok behar ditugula lerrokatze gune puntualak, momentuko deskonexioa eta garrantzirik gabeko hainbat gauza sendatzeko beharra. Hogeita bi lagun pilota baten atzetik ikustea adibidez. Edozein modutan, edo denok jolasten dugu edo baloia zulatzen dugu.\nAldarrikapendun 200 bat kamiseta dituzu. Nolakoa da zure armairua?\nEz dut kamiseta guztiak bildu ditzakeen armairurik, eta gauza bat aitortuko dut hemen eta orain: nire kamiseta guztiak hementxe daude, Parlamentuko CUPen egoitzan, etxean sartzen ez zaizkidalako. Azken urteotan bi kamiseta iristen zitzaizkidan astero, eta noski, hau CUPen ondarea denez hemen zintzilikatu ditugu.\nZure kamiseten bitartez egungo borroka garrantzitsuenen argazkia egin daiteke?\nBai, hori da politena, arroparen bitartez ikusi daitekeela borrokan dagoen herrialde baten begirada. Antoni Batista kazetari katalanak proposamena egin digu, ditugun kamiseta guztiekin erakusketa bat egiteko. Tira, ez dakit, hori edo enkante publiko batera eramango ditugu, kausa justu baten truke.\nEuskal Herrian agian jendeak ez du zure striper fazeta ezagutzen. Kausa justuen alde edozer egiteko prest zaude?\nNoski, etika iraultzailearen mugen baitan. Baina horrek merezi izan zuen, Saharak bizi zuen testuinguruan egin genuelako Full Monty formularen aldeko apustua. Gràciako Festa Major jaietan kontzertu bat antolatuta genuen, baina eguraldi oso txarra egin zuen, eta, beraz, ez genuen dirurik lortu. Horregatik egin genuen Full Monty-a, eta egia esan, oso arrakastatsua izan zen eta dirutza lortu genuen. Benedettik esaten zuen moduan, "iraultzagatik edozer da beharrezkoa".\nAmaitzeko, aurrerantzean non ikusiko dugu David Fernàndez?\nBetiko tokian: kalean, dena hasten den tokia delako. Azken lau urteak salbuespena izan dira. Ez noa inora, itzuli egingo naiz. Zehazki, Coop 57 kooperatiban, La Directa astekarian kazetaritza alternatiboa egiten eta auzoko ateneoan murgilduko naiz berriz. Eta hein batean, baita musikan ere, Ovidi Montllor kantaria omentzeko antolatzen ari garen ekitaldian ere parte hartuko dut eta.\nAbesti bat: No Time for Love (Christy Moore).\nMusika talde bat: Radio Positiva.\nLiburu bat: L’orchestre rouge (Gilles Perrault).\nPolitikari bat: Angela Davis.\nKazetari bat: Bi, Pepe Rei eta Xavier Vinader.\nMiresten dituzu: Emakume kurduak.\nEzin duzu jasan: Faxismoa.


Elkarrik sinadura bilketa egingo du zapatuan - Bergara - Goiena.eus\nElkarrik sinadura bilketa egingo du zapatuan\nEduMendibil 2004-02-27 12:01\nBakearen, elkarrizketaren eta akordioaren aldeko Elkarri giza erakundeak sinadura bilketa egingo du zapatuan, hilaren 28an, Bergaran. Elkarrik sinadura batzeko kanpainari ekin zion urrian, eta helburua da alderdien mahai anitz baten alde 100.000 sinadura lortzea. Elkarri bultzatzen ari den sinadura bilketa kanpaina martxoaren 28an bukatuko da.\nZapatuan goiz eta arratsaldez batuko dituzte sinadurak Bergaran: 09:00etatik 11:00etara Oxirondoko azokan eta Zurraderoko azoka txikian eta 11:00etatik 13:00etara San Martin plazan eta Simon Arrieta plazan izango dira Elkarri ko kideak; arratsaldean, berriz, San Martin plazan, Simon Arrietan eta Osintxun egingo dute sinadura bilketa, 18:00etatik 20:00etara.\nBiharko sinadura bilketarako boluntarioak behar ditu Elkarrik. Laguntzeko gertu daudenek telefono zenbaki honetara dei dezakete: 660 40 64 76.\nEsan bezala, eskaera eskubidea erabiltzeko, eta martxotik aurrera, Eusko Legebiltzarrean eta Nafarroako Parlamentuan elkarrizketarako mahai bat proposatzeko 100.000 sinadura lortu nahi dira. Bergarako kasuan, biharko sinadura batzean 400 bat herritarren atxikimendua jaso nahi dute Bergarako Elkarriko ordezkariek.\nUrtarrilaren amaierara arte 50.000 sinadura inguru batu ditu Elkarrik. Martxoaren 14ko hauteskundeen ondoren ziklo politiko berria hasiko da, eta, Eskaera Eskubidea erabiliz, indarkeriarik eza eta bazterketarik gabeko elkarrizketa bultzatu nahi ditu Elkarrik.


IKASLEEN ELKARTRUKEA - burdinibarra\nEUSKARA NORMALKUNTZA PLANA\n1. Proiektuaren Edukia eta Antolaketa.\nBurdinibarra BHI-k 2003-2004 ikasturtetik parte hartzen du Batxilergo Eleaniztunaren esperimentazioan, zeinetan ikasle batzuek hainbat irakasgai ingelesez egiten dituen. Hirueledun Batxilergoko irakasleek ingelesa erabiltzeko aukerak areagotzea hartzen dute ezinbesteko. Testuinguru horretan, eskolaz kanpoko irteerak ingelesez programatzeaz gain, hasieratik bilatu egin da irakaskuntzan ingelesa erabiltzen duten edo, idealki, ama-hizkuntza ingelesa erabili duten ikastetxeekiko kontaktuak ezartzea.\n2006-2007 ikasturtetik, Solingen-eko (Alemaniako) Friedrich Albert Lange Schule Institutuarekiko kontaktua eta lan erlazioak ezarri genituenetik, aipaturiko ikastetxe alemaniarrarekiko urteroko ikasle-trukea egin dugu.\n2. Helburuak eta espero dugun eragina.\nIkasle-Trukean ikasle parte-hartzaileentzat\nBatxilergo Eleaniztunaren ezaugarriak direla eta, ikasle-trukearen lehentasunezko helburua da hizkuntza ingelesa bere adineko ikasleekin, bai lan akademikorako bai erlazio sozialerako, erabiltzeko aukera ikasleei ematea. Gainera, espero dugu hizkuntza atzerritar berri batera irekitze honek, ingelesaz gain, beste hizkuntza atzerritar batzuk ikasteko interesa piztuko duela.\nLurraldeko eta erlazio sozialeko antolaketa desberdineko eskualde europar honetara hurbiltzeak ikasleei aukera emango die familiaren eta gizartearen beste motatako bizitza ezagutzeko;ikasleen perspektibak ere aberastuko ditu eta bertokoa zein kanpokoa baloratzen lagunduko die.\nØ BIZITZARAKO ETA HAZKUNDE PERTSONALERAKOAK\nIkasle-trukearen esperientzia oso aberatsa da trebetasun batzuk garatzeko aukera ematen duelako, hala nola, trebetasun sozialak, bizikidetzarakoak, tolerantzia, arazoei aurre egitekoak,eta beste ohitura eta gizarte erlazio ereduen aldean norberarenak baloratzea.Gure esperientzian, ikasle-trukeak kohesioa, erlazio sozialak eta Institutuaren ikasle taldearen bizikidetasuna izugarri bultzatzen ditu.\nAurreko esperientziek bermatzen digute irakasleontzat ere ikasle trukeak oso esperientzia interesgarriak direla derrigorrezko ez den beste irakaskuntza eta lan metodoak nola antolatzen diren ezagutzeko aukera ematen digulako. Eta hori beti aberasgarria gertatzen da eta berrikuntza bultzatzen du.\nIkasle atzerritarrak ikastetxean hartzea eskola-komunitate osoarentzat, bai ikasleentzat, bai irakasleentzat, bai familientzat, bizigarria da. Guztiei abegi ona, malgutasuna eta irekia izateko jarrera garatzea eskatzen die.\n3. Jarduera programa parte hartzen duten ikasleentzat\nTrukea baino lehen egiteko jarduerak:\nØ Herria eta eskualdearen ezagutza zabaltzea.Alemaniako ikastetxeari informazioa bidaltzea.\nØ Ikasle parte-hartzaileen arteko kontaktuak.\nØ Gure ikasleek parte hartuko dute ikasle alemaniarrentzako jarduerak antolatzen.\nØ Familiek eta ikasleek parte hartuko dute Solingen-eko ikasleen harrera prestatzen\nTrukean zehar egiteko jarduerak\nØ Bisita kulturalak eta lanekoak Alemanian eta Euskadin:\na) Jarduera ekonomikoa: meategiak, portua, arrantza, zerbitzuak ...\nb) Ondare historiko-artistikoa: bisitatzen dituzten hiriak: Düsseldorf, Kolonia, Aquisgran, Bonn, Bilbo, Trapagaran, Gernika, Lekeitio, Donostia...\nØ Lan bilerak ikastetxean, klase eta konferentzia batzuetan parte hartuz.\nØ Alemanian egunkari bat idaztea.\nTrukearen ondoren egiteko jarduerak\nØ Txosten bat idaztea.\nØ Esperientziak partekatzea.\nØ Mural bat egitea.\nProiektuak hizkuntza atzerritarrak ikasteari laguntzen dio nabarmen. Ikasleek erabili behar izango dute ingelesa, ez ikasgai gisa soilik, baizik eta erlazio sozialeko hizkuntza bezala ere.\nBurdinibarra BHI-ko ikasle gutxik izan dute ingelesa klasekoa ez den beste testuinguru batean erabiltzeko aukera eta, izanez gero, ez da ohikoa bere adineko ikasleekiko harremanak izatea eta iraunkorrak bihur daitezkeen adiskidetasun erlazioak ezartzea.\n12-13 IKASTURTERAKO IKASLE-TRUKEA EGITEKO DATAK\nALEMANIAN EGONALADIA: OTSAILAREN 20TIK 27RA\nTRAPAGARANEN EGONALDIA: EKAINAREN 7TIK 15RA\nKONTUAN HARTU BEHAR DUZUN INFORMAZIOA\nGURASOEKIKO 1.BATZARRA (ELKAR-TRUKEA EGIN BAINO LEHENAGOKOA): BEHAR DIREN DOKUMENTOAK\nOSASUN GALDETEGIA ETA PARTE HARTZEKO BAIMENA.\nAURREKO IKASTURTETAN PARTE HARTU DUTEN IKASLEON HAINBAT IRITZI\nTHE CUSTOMS OF GERMAN PEOPLE


«Barraz bestalde jendea beste modu batera ezagutzeko aukera dago»\n20 otsaila, 2017 Kate Motzean 2527\nBederatzi urte egingo ditu datorren maiatzean Haritz Urretabizkaiak (Arama, 1978) Aramako ostatuan, bere bazkidearekin batera. Aurretik ostalaritzaz ez zekiela ezer aitortu du. Lorezaina izan da urtetan, baina lana jaitsi eta lanbidez aldatu behar izan zuen. Taberna giroa gogoko duela dio, batez ere, jendearekin duen hartu-emana. Barraz bestalde jendea beste modu batera ezagutzeko aukera dagoela dio, batzuetan onerako, eta bestetan ez horrenbeste.\nMendiarekin lotutakoak asko: irteerak, perretxikoak bildu…\nZipriztin. Nire seme alabei irakurri diet orain gutxi.\nOstatuan eskaintzen ditugun berduraz beteriko brikak.\nItsasoa duen edozein.\nLasai bizi ahal izatea.\nUne egoki bateko elkarrizketak.\nGauzak pentsatu bezala ez ateratzea.\nEz nuke ezer aldatuko.\nArama bezalako herri batean.


244. ALDIZKARIA - 2021eko urriaren 21a\n113E/2021 EBAZPENA, urriaren 4koa, Unibertsitateko zuzendari nagusiak emana, unibertsitateko ikasketak egiten dituzten ikasleentzako beken deialdia behin betiko ebazten duena 2020-2021 ikasturterako.\nUnibertsitateko zuzendari nagusiaren urriaren 9ko 102E/2020 Ebazpenaren bidez, unibertsitateko ikasketak egiten dituzten ikasleentzako beken eta laguntzen deialdi orokorra onetsi zen 2020-2021 ikasturterako. Deialdia 2020ko 252. Nafarroako Aldizkari Ofizialean argitaratu zen, urriaren 28koan.\nUnibertsitateko zuzendari nagusiaren ekainaren 23ko 77E/2021 Ebazpenaren bidez, (2020ko 167. Nafarroako Aldizkari Ofiziala, uztailaren 20koa), aipatu deialdia behin-behinekoz ebatzi zen eta bertan jasotako bekak eta laguntzak ordaintzeko agindu zen.\n2020ko abuztuaren 23an, behin-behineko ebazpena berrikusteko eskaerak aurkezteko epea bukatu zen.\nDeialdiaren 10. oinarrian ezarritakoa betetzeko asmoz, Unibertsitateko Zerbitzuak proposatu du deialdia behin betiko ebaztea, behin ebatziak daudela eskatzaileek aurkeztutako alegazioak eta ofizioz hasitakoak.\n1. Behin betiko bihurtzea ebazpen honen I. eta II. eranskinetan jasotzen diren zerrendak, non agertzen baitira 2020-2021 ikasturtean unibertsitateko ikasketak egiten ari diren ikasleei emandako eta ukatutako beka eta laguntzak. Zerrenda horiek aldatzen dituzte Unibertsitateko zuzendari nagusiaren ekainaren 23ko 77E/2021 Ebazpenaren bidez behin-behinekoz onetsi zirenak.\n2. I. eta II. eranskinak “Navarra.es” atarian argitaratzea.\n4. Ebazpen honek ez du administrazio bidea amaitzen, eta haren aurka gora jotzeko errekurtsoa jartzen ahal da, Unibertsitateko, Berrikuntzako eta Eraldaketa Digitaleko kontseilariari zuzendua, hilabeteko epean, jakinarazi eta biharamunetik aurrera.\nSarrigurenen, 2021eko urriaren 4an.–Unibertsitateko zuzendari nagusia, Ana Burusco Juandeaburre.\nIragarkiaren kodea: F2114558


Alanbre gerriko laua fabrikatzaileak eta hornitzaileak - Yangzhou Quanda Metal Mesh Belt Co., Ltd.\nHasiera > Produktuak > Harresi Handiko sareko gerrikoa\nAlanbre gerriko laua\nHorniduraren produktuaren izena: altzairuzko alanbre gerriko laua Produktuaren deskribapena: xafla xaflatuen katea sareta forman prozesatzen da, eta hezur zuzen batek lotzen eta finkatzen du. Produktuak Harresi Handiaren itxura du eta normalean industrian harresi handiko sare gerrikoa deitzen zaio.Modeloa: produktu pertsonalizatua eta ez estandarra.\nHornitu produktuaren izena: altzairuzko alanbre gerriko laua\nProduktuaren deskribapena: xafla-xafla katea sareta itxurakoa da, eta hezur zuzen batek lotzen eta finkatzen du. Produktuak Harresi Handiaren itxura du eta normalean industrian Harresi Handiko sare gerrikoa deitzen zaio.\nEredua: produktu pertsonalizatua eta ez estandarra\nAlanbre lauko gerrikoak industria hauetan erabiltzen dira gehienetan: bi piezako deposituen garbiketa, lehortzea, ibaien garbiketa, automobilen ihes-katalizatzaileen lehortzea, tratamendu termikoa, etab.\nAlanbre gerriko lauaren ezaugarriak:\n1. Engranajeek bultzatuta, funtzionamendua oso egonkorra da.\n2. Irekiera handia, aireztapen ona eta drainatze errendimendua.\n3. Sarearen gerrikoa erraz garbitzen eta mantentzen da.\n4. Azalera leuna eta laua da, produktu ezegonkorrak garraiatzeko egokia.\n5. Plaka birakaria sareko gerrikoa garraiatzailea biratzeko erabil daiteke.\n1. Material aukeraketa:\nProduktuen lehengaiak kalitate handiko hari metalikoen hornitzaileek ematen dituzte etxean eta atzerrian. Haril guztiek errendimendu eta kalitate proba ugari gainditu behar dituzte gorde aurretik.\nSare gerrikoen ekoizpen teknologia aurreratua onartzea, ikerketa eta garapena industria behar modernoekin konbinatzen tematzen den bitartean, eta hainbat prozesu berezi, hala nola soldadura, sare gerriko koipegabetzea eta alanbre lauak ehuntzea.\nEkoizten diren sareko gerriko produktuek propietate bikain ugari dituzte, hala nola higaduraren aurkako erresistentzia, korrosioaren erresistentzia, tenperatura altuko erresistentzia, deformazio erraza, erresistentzia handia eta karga. Ezaugarri bereziak dituzten produktuak behar zehatzen arabera pertsonaliza daitezke.\nProbetarako ekipamendu aurreratuak, produkzio zehaztapen zorrotzak eta kalitatea kudeatzeko sistema osoa. Esteka guztiak norbaitek gainbegiratzen eta jarraitzen ditu. Produktuek amaitutako produktuen azterketa zorrotzak gainditu behar dituzte fabrikatik atera aurretik.\nIkus beheko egitura diagrama nagusia:\nHot Tags: Alanbre gerriko laua, Txina, fabrikatzaileak, hornitzaileak, fabrika, handizkakoa, Txinan egindakoa, pertsonalizatua, kalitate handikoa, stockean, prezioa, aurrekontua\nPareta Handiko sare gerrikoa\nPlater sareko gerrikoa\nFerra sareko gerrikoa\nAbaraska zinta garraiatzailea\nAbaraska zinta garraiatzaileak


Gure Irratia | "Musikari guziek kantatzen dute, bakotxa bere estiloarekin eta bere istoriarekin"\n"Musikari guziek kantatzen dute, bakotxa bere estiloarekin eta bere istoriarekin"\n2022ko Apirilaren 11a\nMedz Bazar kultura ainitza duen musikari kolektiboa.\nItsas beltza inguruan murgiltzea proposatu digu aldi honetan Anne Lise Arnaud Cazamayouk, Medz Bazar musikari kolektiboarekin.\n2012an sortua Parisen Turkia, Ipar Amerika, Armenia eta Frantziako influentziak dituzte nahasten; musika instrumentu erabiliz kantu tradizionalak eta sorkuntzak proposatzen dituzte.\n"Galdetzen badizut zer den dirua, zer erantzuten didazu?"\nBeltzane Obanos kronikariak, azken saioetan haurren hezkuntzan diruaren erabilpena aipatzea garrantzitsua zela erran zigun, bainan helduok ba ote dakigu zer den dirua? Panpi Mercapideri galdera egin, eta diruaz aritu dira.\nMaddi Hegi, joan zinen gau batez...\nMaddi Hegi epaiketan / DANIEL VELEZ\nMaddi Hegi heletarra, Uda ezizenez, Iparretarrak erakunde armatuaren ekintzaile izan zen.\nDuela 35 urte xuxen, Maddi Hegi IK-ko militantea zendu zen, 1987ko ekainaren 21-ean. Polizia-kontrol batean harrapatuta poliziak sartu zuen autoarekin trenak talka egineta hil zen, bera atxilotu zuen poliziarekin batera. Joseba Aurkenerena kronikariak gertakari hau oroitarazi dauku.\n"Gure uda alaituko duen klasiko moderno bat atera da, goxotasunaren ozeanoan murgil gaitezen"\nDragon New Warm Mountain I Believe In You izenarekin atera du diskoa Big Thief taldeak.\nJoanes Garcia Basurko musika kronikariak, folk, rock, shoegaze, elektronika piskabat eta country musika gurutzatzen diren diskoa aipatu du hilabete honetan, Big Thief taldearen bostgarren diskoa.\n80 minutu irauten duen disko doblea, Estatu Batuetako gune desberdinetan grabatua izan dena.\nOihanaren desorekak orekatzen\nJulen Jauregi Ardanabia bazterrean / GURE IRRATIA\nArdanabia bazterrean, bioaniztasunaren orekak eta desorekak aipatu dituzte aldi honetan Olatz Idoate eta Julen Jauregi kronikariak.\nIhizia aipatu dute besteak beste, orkatzen orekatik abiatuta.\nLa Ruche : Kosovoko emazteen egoera argiki erakusten duen filma\nBlerta Basholliren Kosovoar filma da La Ruche (Zgjoi).\nOtxanda Larzabal-Idiart zinema kronikariak bi film ikusi ditu:\nCompétition Officielle, berak sortu zepoan sartu den filma kronikariaren ustez\nLa Ruche, Kosovoko gerla ondoko giroan murgiltzen den film ederra\n"Bisitari Bitxia haurrentzako liburu bikaina da"\nBi liburu aurkeztu dauzkigu hilabete honetan Elise Dilet, IKAS pedagogia zentroko langileak.\nBisitari bitxia, Gracia Iglesias eta Vicente Cruz\nMuga Guzien Gainetik, Xalbat Itzaina eta Paxkal Bourgoin\nIhitza Paroten 10 gomendioak, azterketa prestaketa garai honetan\nAzterketean prestaketa garaiak estres sortzaile izaiten ahal dira / janeb13 - Pixabay\nNaturopatia ikasketak burutzen dituen Ihitza Parot kronikariak, ikasturte bukaera honetan azterketa prestaketa lanetan ari direnak laguntzeko hamar gomendio proposatu dizkigu.\n2022ko Ekainaren 03a\n"Film laburretan usu egile gazteak dira, eta gauza harrigarriak ikusten ahal dira"\n2018 ko film laburraren Cesarra eskuratu zuen Pile Poil filmak.\nOtxanda Larzabal-Idiart kronikariak film labur batzu eta film bat aipatu dizkigu:\nSouvenir Souvenir film laburra Aljeriako gerlaz\nPile Poil aita harakina eta alaba estetika ikaslearen arteko bizia\nArgiako Multimedia saileko film laburrak\nThe Duke, Roger Michell-en azken filma.


The Conversation ikerketa albisteen plataformaren aurkezpena | Deusto Agenda\nThe Conversation ikerketa albisteen plataformaren aurkezpena\nDeustuko Unibertsitateak hitzarmena sinatu du The Conversation albiste plataformarekin, DUn egiten diren ikerketen emaitzak ikusarazteko. Beste urrats bat da ikerketaren zabalkundean, dibulgazioan eta inpaktu sozialean aurrera egiteko.\nThe Conversation-España erakundearen helburu nagusia da arlo akademikoan, zientifikoan eta ikerkuntzan sortzen den jakintza guztia Espainiako gizarteari eta hispaniar hizkuntzako munduari ezagutzera ematea, plataforma digital independente baten bidez.\nPlataforma teknologiko horren eginkizun nagusia da artikuluak hedatzea askotariko gaiei buruz, helburu dutenak gaurkotasuna aztertzea, ezagutza zabaltzea eta berrikuntza zientifikoak ezagutzera ematea.\nArtikuluak, ordaindu gabeak, unibertsitateko irakasleek eta ikerkuntzan aritzen diren goi-mailako zentro eta institutuetako adituek sinatzen dituzte. Hizkera eskuragarrian idatzita daude, publiko orokorrarentzat, eta adituaren zorroztasun zientifikoan, datuetan, analisian eta ikuspegian oinarrituta.\nWebak aukera ematen du argitalpenen inpaktua ikusteko: zenbat irakurle, zenbat egunkaritan argitaratu den edo zein herrialdetan irakurri den…; horrela, eragina monitorizatu eta kuantifikatu daiteke.\nEkimen honen funtzionamendua eta tresna honetan argitaratzeko modua ezagutarazteko, aurkezpena egingo da 2020ko urtarrilaren 23an, osteguna, 12:00etan, Turing Aretoan (ESIDE eraikina).\nAurkezpenean izena emateko formularioa .\nBilboko campusa , Ikerkuntza\nLeopoldo López Máñezen doktorego tesiaren defentsa: "Formación, selección y nombramiento del adminis...


Zazpi urte dira Basaurik 30 kilometro orduko abiadura ezarri zuenetik | Geuria\nZazpi urte dira Basaurik 30 kilometro orduko abiadura ezarri zuenetik\nAurtengo maiatzetik neurri hori araua da 5.000 biztanletik gorako Estatuko herri guztietan, Trafiko Zuzendaritza Nagusiak (DGT) adierazita.\n2014an ezarri zuen Basauriko Udalak 30 kilometro orduko abiadura-muga (Argazkia: 2015ekoa) // Geuria\n2014ko azaroan ezarri zuen Basauriko Udalak 30 kilometro orduko abiadura-muga herriko errepideetan. Basaurik 2014an hartu zuen bere hiriguneko zirkulazio-abiadura murrizteko neurri hori, eta aurten, maiatzaz geroztik, neurri hori araua da 5.000 biztanletik gorako Estatuko herri guztietan, Trafiko Zuzendaritza Nagusiak (DGT) adierazita.\nDuela zazpi urte ekimena aurkeztu zutenean zera adierazi zuten Basauriko udal ordezkariek: “Istripu eta harrapaketen kopurua eta larritasuna nabarmen murriztuko da, trafikoaren zarata murriztuko da, airearen kalitatea hobetuko da gas gutxiago isurtzen delako eta trafikoa baretuko da mugikortasun lasaiagoa eta iraunkorragoa bultzatuz”.\nIazko trafiko datuei erreparatuta, istripu larrien kopurua nabarmen hobetu dela diote udal arduradunek zein Udaltzaingoko ordezkariek: 2020an, ez zen hildakorik egon Basaurin trafiko-istripuengatik. Alarma-egoeraren ondorioz mugikortasuna mugatu zutenez, murrizketa gehien egondako hilabeteetan, % 41,46 jaitsi zen zaurituak izandako istripuen kopurua: 2019an 41 zauritu izan ziren eta 2020an 24. “Bizkaian izandako % 28,32ko jaitsiera, edo EAEko % 20ko jaitsiera baino askoz gehiago, beraz”, diote udal ordezkariek. Istripuen arrazoi nagusia, % 72a, deskuiduak izan ziren.\nAurtengo maiatzetik Estatuko Hego Euskal Herriko hiri errepide gehienetan orduko 30 kilometroko abiadura gainditzea debekatuta dago. Hego Uribe eskualdeari dagokionez, berriki, besteak beste, Etxebarriko Udalak 30 kilometro orduko abiadurako muga ezarri du udalerriko kale guztietan.\nHerrian 30 kilometro orduko abiadura-muga ezartzeko proposamena Sagarrak talde ekologistak egin zuen eta 2013ko urriko osoko bilkuran onartu zuen Basauriko udalbatzak EAJren, PSEren eta EH Bilduren aldeko botoekin eta PPren abstentzioarekin.\n“Europako mugimendu herritar eta ekologistak sustatutako ekimenak gure herri eta hiriak leku atseginago, seguruago eta osasuntsuago bihurtu nahi zituen. Basaurin arau hau ezarri zenetik zazpi urte igaro direnean, galdera nagusiak hauek dira: araua errespetatzen al da? Aplikazioari egotzitako hobekuntzak lortu al dira? Erantzuna erabatekoa da: ez”, diote Sagarraketik. Talde ekologistak dio “beharrezkoa” dela “azterketa serio bat” egitea, “eta administrazioaren eta herritarren erantzukizuna zehaztea”: “Seinaleek 30 markatzeak, berrogei markatu beharrean, ez du bermatzen gidariek zirkulazio-araua beteko dutenik. Beharrezkoa da kontrol-lana egitea, radar finkoak ezartzea eta kontrol mugikorrak egitea gidariei zigorra jaso dezaketela ohartarazteko”, diote. Basaurin informazio-radar bakarra dago: Agirre Lehendakaria kalean, alegia.\nIldo horretan, neurriak ezartzea eta araua ezartzea justifikatzen duten helburuak lortzea nahi du Sagarrak talde ekologistak: “Ondoriozta dezakegu araua betetzea bermatzen duten neurririk gabe ezinezkoa dela haren onura teorikoak lortzea. Bide horretan, administrazioaren lana funtsezkoa da. Beharrezkoa da lan-plan bat egitea eta epe labur eta ertainerako helburu batzuk ezartzea”, diote: “Herri atseginago eta osasuntsuago bat egunez egun eraikitzen da”.\nSailkatuta: 30 km\n30 kilometro orduko abiadura ezarri dute Etxebarriko kale guztietan\n30 kilometro orduko abiadura muga Galdakaora iritsi da


Kotizatu gabeko lana - Ahotsak.eus\nKotizatu gabeko lana
Lan asko egin arren diru gutxi irabazten zuten. Berak hango lanak utzi eta segidan hasi ziren kotizatzen, ordura arte ez baitzuten egiten. Gerora jarri zuen dendan egindako lanari esker kotizatu zuen kotizatutakoa.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan OND-014-012 kodeko bideoa nahi duzula aipatzea: ahotsak@ahotsak.eus\nLan asko egin arren diru gutxi irabazten zuten. Berak hango lanak utzi eta segidan hasi ziren kotizatzen, ordura arte ez baitzuten egiten. Gerora jarri zuen dendan egindako lanari esker kotizatu zuen kotizatutakoa.\nGaia(k): Itsasoa » Lehorreko lanak » Lehorreko lanak , Itsasoa » Lehorreko lanak » Diru kontuak , Itsasoa » Arrantzontziko bizimodua eta lanak » Arrantza-orokorra\n-Ta jornal kontuek eta zelan izeten zien?\n-Gitxi, gitxi, biharra bai asko, baiñe diru gitxi. Eta ibili giñan azkanengoko urtitan ahalegiñak eitten ba seguruk eta, jubilaziñoirako ta. Neu geldittu ta bertan urtin kontsegiu eben jubilaziñoirako ta horrek eta.\n-Kotizaziñoi. Neu geldittu eta orduntxe urtin. Eta ordurarte aurretik ebiltten giñan e? kofraxan batzarrak eta eskatzen eta eskatzen baiñe, ez doskun…\n-Eta zuk orduan ez zendun kotizau?\n-Ez gero, denda bat epini gendun ta ni dendan, hantxe kotiza nitxan. Ta gero, zer… berrota hemeretzi urteaz emon ostan /emostan/ siatikiaz sikaute geldittu nitxan, dendi itxi gendun ta gero ba beste enpresa baten bittartez… hori, ta kobraten na baiñe ez sari konpontzen da muellan e? Da lehena-lehena gurin ama eta ebiltten zinin be pagaten otsen /pagatetsen/ neskatillai, kotizaten eben /kotizateben/. Ze guri amak kobraten eban ta. Hori baiño gogorraua eitten otsen /etxetsen/ gurin amai ta… Kofraikuk esaten otsan /esatetsan/, sari konpontzen eta muella ebiltten zan, ta muellakuk pagaten otsen /pagatetsen/ armadorik eta. Ta berak esan otsan /esatsan/ kofraiko batek ofizinetan eguanak, pagaten badozu /bozu/ sari konpontzen, bueno sari, ez, muellakuk pagaten dotsu /pagatetsu/, baiñe sari konpontzen be pagaten badozu /badozu/, bittatik kobrako dozu /kobrakozu/. Eta gurin ama bixetatik paga, baiñe kobra batetik ein eban. Harek diruk noa jun ete zin... batetik kobraten eban /kobrateban/. Ta gero ein eben kendu, neure hori zan, sasoi, kendu eben ta neu geldittu ta bertan urtin... baiñe ez sari konpontzetik eta muellatik eta biharra asko in dou /inddou/, asko, ta ordo asko ein ta diru tamañu eta jubilaziñoirik bapez handik, gero… bai, holantxenik zin gauzak.\nEgilea(k): Leire Aranbarri (Ondarroako Institutua)\nAntxoa arrantza II\nJaiegunetan, arrantzaleak lanean


Durangoko azoka, onurak eta malurak euskal letrentzat • ZUZEU\nDurangoko azoka, onurak eta malurak euskal letrentzat\nEuskararen egunean, gaueko 22’45tan ETB1en, saio berezia dakar SAUTRELAk. Zer eman dio Durangok geure literaturari? Egia ote Durango gabe txirotasunez hilko ginatekeela? Benetan al da Durango gure literaturaren birika? Sei idazle ikusiko ditugu gaiaren inguruan eztabaidan mahai inguru batean:Eider Rodriguez, Arantxa Urretabizkaia, Ur Apalategi, Harkaitz Cano, Unai Elorriaga, eta Hedoi Etxarte. (Bideoan duzu aurrerapena, albistearen barruan)\nEzpata hotsak entzuten dira gure argitaletxeetan. Liburuak jaso, zuzendu, inprimategira bidali, kutxetan gorde, hedabideen aurrean aurkeztu, eta, azkenik, saldu. Zein hitz itsusia, ezta? Saldu. Baina hala da, liburua plazaratzen duenak saltzea du xede, merkatuaren legeari amore emanez. Nor ederrago, nor lirainago, nor trebeago, nor gazteago… denak gabiltza, azkenean, joko horretan sartuta, eta agian galduta. Eta non gertatzen da hori, ez bada Durangon gertatzen?\nBaina, zer eman dio Durangok geure literaturari? Egia ote Durango gabe txirotasunez hilko ginatekeela? Benetan al da Durango gure literaturaren birika?\nHorri begira jarriko gara aurtengo sasoiko estreinako saioan, zeina, ohiko formatukoa ez, baizik eta mahai inguru formatukoa izango dena. Sei lagun ekarriko ditugu, seirak ere idazle: Eider Rodriguez, Arantxa Urretabizkaia, Ur Apalategi, Harkaitz Cano, Unai Elorriaga, eta Hedoi Etxarte.\nInkesta: Zein ordutan bazkaltzen duzu?


Ionan Marigomez: «COVID-19ari buruzkoa kenduta, zientzia ikerketa etenda egon da» | Bizigiro | Berria\nZIENTZIA. Ionan Marigomez. Plentziako Itsas Estazioko zuzendaria\n«COVID-19ari buruzkoa kenduta, zientzia ikerketa etenda egon da»\nIonan Marigomez EHUko irakasle eta PIEko zuzendariak itsas ingurumena ikertzen du duela 40 urtetik. SETAC Europe elkarteak sari bat eman berri dio, «ingurumen zientziei eginiko ekarpen handiengatik».\nBizitza osoa darama itsasoari begira, baina aitortu du ez duela hondartza maite, «neguan paseatzeko ez bada». Isurketek, kutsadurak eta klima aldaketak itsas ingurumenean duten eragina ikertzen du Ionan Marigomezek (Erandio, Bizkaia, 1961), PIE Plentziako Itsas Estazioan. Maiatzaren 13an, Outstanding Science Career Award saria eman zion SETAC Europako Ingurumen Toxikologia eta Kimika Elkarteak.\nZure ibilbide zientifiko osoa saritu dute, «ikerketaren, hezkuntzaren eta dibulgazioaren esparruetan eginiko ekarpenak» nabarmenduta. Pozik?\nOso pozgarria da, eta harrigarria ere bai, hein batean. Ezagutzen ditut zenbait ikerlari bikain, saria mereziko luketenak nik baino gehiago.\nZuk zeuk ere ez duzu lan makala egin 40 urteko ibilbidean, eta PIE erreferentziazko gune bilakatu da zure zuzendaritzapean...\nBai, eta hor lantaldea da nabarmendu beharrekoa. Plentziako Itsas Estazioko taldeak egiten dituen ikerketak punta-puntakoak dira, baina, aldi berean, goi mailako heziketa eskaintzen dugu, eta atzerriko ikasle ugari etortzen dira hona masterrak egitera. Guk koordinatzen eta sustatzen ditugu master horiek, eta badute sona Europan. Bestalde, dibulgazio zientifikoan eta kudeaketan ere nahiko aktiboak gara. Esparru guztietan nabarmendu da gure taldea, eta horixe saritu dutela uste dut.\nDuela zortzi urte sortu zen PIE. Zer ekarpen egin du denbora horretan?\nPIE da tokiko proiektu bat, gure inguruan errotua, baina, aldi berean, nazioarteko sarean ongi uztartua dagoena. Lan asko egiten ditugu kanpoko ikerlariekin elkarlanean, eta horrek proiekzio itzela eman digu urte hauetan. Bestalde, gure estazioak aukera handiak eskaintzen dizkie ikerlariei beren curriculuma garatzeko edota sektorean kontaktuak egiteko. Azkenik, oso ongi hornituta dago puntako teknologiarekin, eta gaur egungo zientziak eskatzen dituen ikerketak egin daitezke bertan. Hainbat fakultate eta ikerketa taldetako zientzialariak etortzen dira hona itsasoa aztertzera.\nEHUko ikerlarientzat ere badu abantailarik, ezta? Baliabide sorta handia eman dizue...\nBai, zalantzarik gabe. Lehenik eta behin, azpiegitura hau itsasoaz baliatzen delako: badugu ur zirkulaziorako sistema bat, eta itsasoko 300.000 litro ur pasatzen dira hortik. Teknikoki, oso baldintza egokiak dira puntako esperimentazioa egiteko.\nZer motatako ikerketak egiten dituzue?\nOraintsu arte aritu gara lau urteko lankidetza proiektu batean lanean, ozeano Artikoaren baldintzei buruzkoa. Nazioarteko lantalde bat aritu da hemen: Danimarkako ikerlariak, Norvegiakoak, Kanadakoak, Suediakoak, Finlandiakoak... Gu ginen hegoaldeko bakarrak.\nZein da ikerketa horren xedea?\nKlima aldaketaren eraginez, gero eta izotz gutxiago dago poloetan, eta horrek badu eragin handia ingurumenean. Denok ikusi ditugu mugitu ezinik dabiltzan hartz polarren irudiak, ezta? Baina, horrez gain, badira bestelako ondorioak ere: adibidez, itsas trafikoa areagotzen ari da, gero eta petroliontzi gehiago dabiltzalako inguru horretan. Izotzik ezean, askoz merkeagoa da, esate baterako, Errusiako petrolio putzuetatik Txinara edo Japoniara joatea Ipar poloa zeharkatuz, kontinenteak inguratu beharrean. Gauzak horrela, uste izatekoa da istripuak eta erregai isurketak ere ugaritu daitezkeela, eta hori da orain ikertzen ari garena: isurketa batek Artikoko uretan izan dezakeen eragina, eta zeintzuk izan daitezkeen horri aurre egiteko estrategia egokienak.\nEstrategiak ez dira bertsuak toki guztietan?\nEz, egoeraren eta baldintzen araberakoak izan ohi dira kontingentzia planak. Mexikoko golkoan Deepwater Horizon petrolio plataforma hondoratu zenean, adibidez, gai dispertsatzaileak erabili zituzten, eta hori nahiko egokia izan omen zen egoera horretan. Prestige hondoratu zenean, berriz, erantzunak ezberdinak izan ziren tokiaren arabera. Galizian, erabakia izan zen erabateko esku hartzea: dena kendu, dena garbitu, ingurune osoa desnaturalizatu... Euskal Herriko kostaldean, berriz, denbora gehiago zegoenez, atenuazio neurriak hobetsi ziren.\nKantauri itsasoaren ezaugarriak ez dira Artikoko berak. Nola egin duzue Ipar poloko baldintzak PIEn ikertzeko?\nProiektu horri egin diogun ekarpena izan da isurketaren eragin biologikoa aztertzea. Horretarako, proba ugari egin ditugu han eta hemen: laginak hartu genituen Ipar poloko uretan: arrainak, muskuiluak... Gero, PIEra ekarri genituen, eta bizirik eta osasuntsu mantendu ditugu bi urtez gure instalazioetan. Artikoko baldintzak berregin genituen hemen, esperimentuak egin ahal izateko: uraren tenperatura 0 gradutan, 3 gradutan edo 6 gradutan jarri; izotz plakak sortu eta horien azpian petrolioa ontzen utzi... Horrek eskatzen duen teknologia erabiltzea pentsaezina zen guretzat duela zenbait urte, eta garai batean EHUko campusean genituen baliabideekin ezinezkoa litzateke halako ikerketa bat garatzea.\nArtikoan ez ezik, hemen ere eragina du klima aldaketak. Hori ere ikertzen duzue?\nBai, aspalditik ari gara klima aldaketaren eraginak gure inguruan aztertzen. Aurreko hamarkadaren bukaeran, Eusko Jaurlaritzak abian jarri zuen K-Egokitzen izeneko ikerketa programa bat, eta, horren barruan, gure egitekoa izan zen klima aldaketak eragin dezakeen kutsaduraren ondorioak esperimentalki neurtzea. Bestalde, badugu ingurumen espezimenen banku bat ere, hainbat espezieren laginekin, klima aldaketaren eragin kimikoa ez ezik, eragin biologikoa ere aztertze aldera. Azken 20 urteetako laginak ditugu han gordeak.\nEta ondoriorik atera duzue lagin horiek aztertuta?\nBada, espezimenen bankuan gordetako laginei esker antzeman dugu fenomeno bitxi bat: itsasoko espezie eta organismo asko gero eta txikiagoak direla. Hazkundearen beheranzko joera horren atzean hainbat faktore egongo dira seguruenik, baina uste dugu lotura izan dezakeela itsasoko urak berotzearekin.\nCOVID-19aren eraginez, itxita egon da Plentziako Itsas Estazioa. Nola eragin dizue?\nOrain ari gara, pixkanaka, bi hilabeteko etenaldiaren ostean martxan jartzen, baina geldirik egon gara erabat. Oztopo handia izan da, ez guretzat soilik, zientziaren munduarentzat oro har: ikerketak aipatzean, COVID-19a bakarrik hartzen da kontuan, baina, horri buruzkoak kenduta, gainerako ikerketa zientifiko guztiak etenda egon dira. Eta aintzat hartu behar dugu COVID-19ari lotutakoak direla ikerketa guztien ehuneko oso txiki bat. Orain, premiazkoa da COVID-19ari aurre egitea, baina, askotan, premiazkoena ez da garrantzitsuena. Guretzat, zehazki, galera handia izan da, udaberria joan zaigulako etenaldi honetan.\nZergatik da garrantzitsua zuentzat ikerketak udaberrian egitea?\nUdaberian lortzen diren laginak eta datuak oso garrantzitsuak direlako urte osoko prozesuak ulertzeko; ugalketa zikloak, adibidez. Bestalde, abuztutik aurrera jasotako datu asko interpretatzeko, ezinbestekoa da udaberrikoak ere edukitzea. Dena den, ni bezala lanean 40 urte daramatzan batentzat, urtebete galtzea penagarria da, baina ez da munduaren akabera ere. Alta, hiru edo lau urteko tesia egiten ari den ikerlari gazte batentzat, hondamendia izan daiteke, proiektu osoa birplanteatzea edo, are, zakarrontzira botatzea ekar dezakeelako.\nGazte asko dago horrela?\nAskotxo, bai. Taldean badugu doktoretza prestatzen ari den ikerlari bat. Itsas trikuen enbrioiei buruzko ikerketa bat ari da egiten, eta trikuak udaberrian daude emankor. Garai horretan egin behar du landa-lana, halabeharrez. Sasoia pasatuta, urte osoa galdu du honezkero, ezin izan baitu laginik eta daturik jaso. Beste hainbat ikerlanetan, berriz, gai izango gara egoerari buelta emateko, irudimena erabiliz, baina egoera honek gogor jo gaitu.\nAzken egunetan, sare sozialetan eta hainbat hedabidetan zabaldu da zabor gehiago azaldu dela kostaldean, konfinamenduaren ondorioz: maskarak, plastikozko poltsak, eskularruak... Zuek nabaritu duzue halakorik?\nEgia esan, ez dugu aukerarik izan itsasora ateratzeko ere; hortaz, ezin izan dugu halakorik ikusi. Dena den, ez luke zertan horrela izan. Ez dut uste zabor gehiago sortu denik, baina agian kostalde zati batzuk ez daude ohi bezain garbi, udalek ez dituztelako garbitzaileak hara bidali. Hori izan daiteke azalpen bat. Plentziako eta Gorlizko hondartzetan, adibidez, makinak ibiltzen dira udan eta neguan, dena garbitzen. Ohituta gaude hondartzan enbor bat ere ez ikustera, baina, berez, sedimentazio guneak dira, eta itsasoak edo ibaiek ekarritakoa jasotzen dute. Oso normala da, neguan batez ere. Gizakiok artifizialdu egin ditugu hondartzak, gure aisialdirako erabiltzen ditugulako, eta etxeko egongela balira bezala garbitzen ditugu. Konfinamenduak iraun duen bitartean ez baditu inork garbitu, normala da botilak, plastikoak, enborrak, sareak eta beste hainbat elementu agertzea.


Espora - Wikipedia, entziklopedia askea.\n(«Esporulazio» orritik birbideratua)\nAgaricus bisporus onddoaren esporak ernetzen. Mikroskopio eskaneatzaile bidezko argazkia.\nBiologian espora (antzinako grezieraz: σπορά, spora, "hazia") oso ugalgorputz txikia da, zelulabakarra gehienetan (zelulanitza onddo batzuetan), garatzen denean zuzenki beste banako bat eratzeko ahalmena duena. Onddo, landare, alga eta protozoo batzuetan eratzen dira.\nHorrezaz gain, zelula begetatibo batek, bere paretak lodituz, egoera ez-egokietan eratzen duen gorputz iraunkorrari ere espora deitzen zaio. Endosporak, muturreko baldintzen aurrean (tenperatura, ur eta elikagairik eza, erradazioak...), hainbat bakteriok sortzen dituzten zelula erresistenteak dira.\nEspora motak[aldatu | aldatu iturburu kodea]\nEspora haploidea: zelula ama baten meiosiaz eratzen den espora, bere nukleoan kromosomak bikoiztu gabe dauzka eta zuzenki gametofito haploidea eratzeko ahalmena du.\nEspora meiotikoa: zelula ama baten meiosiaz eratzen den espora haploidea.\nDiktiospora edo horma-formako espora:zeharkako eta luzetarako trenkadak dituen espora trenkatua.\nEspora apaindua: azalean apaingarriak dituen espora.\nHipnospora edo espora iraunkorra: zelula begetatibo batek, egoera ez-egoki baten aurrean, bere paretak lodituz, eratzen duen egitura iraunkorra.\nTeleutospora edo negu-espora: onddo uredinaleetan, udazkenean eratzen den kolore iluneko espora. Benetako klamidospora da eta negua igaro ondoren, ostalariaren hostoetan erne beharrean, lurrean ernetzen da.\nUredospora edo uda-espora: herdoil-onddoetan (Uredinaleetan), udan eratzen den espora-mota. Esporen multzoa herdoil-kolorekoa da.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2013/02/28 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\n↑ a b Euskalterm Euskara.euskadi.net\nOrriaren azken aldaketa: 4 abendua 2019, 18:38.


Bilboko Arte Ederren Museoak Kide Korporatiboentzako Programa proposatzen die enpresa edo erakundeei, museoaren eta bertako jardueren garapenari laguntza emateko prest egonez gero. Parte hartzeko mekanismo desberdinak eskaintzen ditu museoak eta kide diren erakundeen laguntza jende artean ezagun egiteko ahalegina bermatzen du. Informazio gehiago eskatu nahi baduzu, sartu hemen\nGutxieneko urteroko ekarpena: 600.000 €\nOrdezkaritza Patronatuan eta Batzorde Exekutiboan.\nOhorezko Txartela (1) Patronatuaren ordezkariarentzat eta Ohorezko Txartela (10) erakundearen izenean, txartela duena eta berarekin datorren lagun bat museora dohainik sartzeko aukera ematen duena, eta deskontuak dendako produktuetan (%10) eta museoaren argitalpenetan (%25).\nUrteko gonbidapenak (1.000) museorako.\nMuseoko argitalpenak dohainik jasotzea.\nMuseoko inaugurazioetarako eta ordezkaritza-ekitaldietarako gonbidapenak (50).\nAintzatespen publikoa museoaren instituzio-euskarri publikoetan, hala nola, argitalpenetan edo webgunean.\nUrtean, museoko espazioak dohainik erabiltzea (3 erabilera), ekitaldi korporatiboetarako. Hurrengo erabilerak deskontuarekin egin ahal izango dira.\nUrteroko doako bisita gidatua korporatiboa. (3)\n150.000 €-tik 600.000 €-ra bitarteko ekarpena\nOhorezko Txartela (10) erakundearen izenean, txartela duena eta berarekin datorren lagun bat museora dohainik sartzeko aukera ematen duena, eta deskontuak dendako produktuetan (%10) eta museoaren argitalpenetan (%25).\nUrteko gonbidapenak (500) museorako.\nMuseoko inaugurazioetarako eta ordezkaritza-ekitaldietarako gonbidapenak (25).\nUrtean, museoko espazioak dohainik erabiltzea (2 erabilera), ekitaldi korporatiboetarako. Hurrengo erabilerak deskontuarekin egin ahal izango dira.\nUrteroko doako bisita gidatua korporatiboa. (2)\n60.000 €-tik 150.000 €-ra bitarteko ekarpena\nKide Korportatiboaren Txartela (6) erakundearen izenean, txartela duena eta berarekin datorren lagun bat museora dohainik sartzeko aukera ematen duena, eta deskontuak dendako produktuetan (%10) eta museoaren argitalpenetan (%25).\nUrteko gonbidapenak (200) museorako.\nMuseoko inaugurazioetarako eta ordezkaritza-ekitaldietarako gonbidapenak (10).\nUrtean, museoko espazioak dohainik erabiltzea (erabilera 1), ekitaldi korporatiboetarako. Hurrengo erabilerak deskontuarekin egin ahal izango dira.\nUrteroko doako bisita gidatua korporatiboa. (1)\n30.000 €-tik 60.000 €-ra bitarteko ekarpena\nUrteko gonbidapenak (100) museorako.\nMuseoko inaugurazioetarako eta ordezkaritza-ekitaldietarako gonbidapena.\nAintzatespen publikoa, museoko sarreran aipamena eginez eta museoaren instituzio-euskarri publikoetan, hala nola, argitalpenetan edo webgunean.\nMuseoko espazioetako bat, ekitaldi korporatiboetarako, deskontuarekin.\n6.000 €-tik 30.000 €-ra bitarteko ekarpena\nKide Korportatiboaren Txartela (4) erakundearen izenean, txartela duena eta berarekin datorren lagun bat museora dohainik sartzeko aukera ematen duena, eta deskontuak dendako produktuetan (%10) eta museoaren argitalpenetan (%25).\nUrteko gonbidapenak (50) museorako.\n1.200 €-tik 6.000 €-ra bitarteko ekarpena\nKide Korportatiboaren Txartela (2) erakundearen izenean, txartela duena eta berarekin datorren lagun bat museora dohainik sartzeko aukera ematen duena, eta deskontuak dendako produktuetan (%10) eta museoaren argitalpenetan (%25).\nUrteko gonbidapenak (25) museorako.\n2000. urteko abenduan, museoaren jabe diren erakundeek, hau da, Bilboko Udalak, Bizkaiko Foru Aldundiak eta Eusko Jaurlaritzak, Bilboko Arte Ederren Museoa Fundazioa sortzea erabaki zuten. Fundazioaren helburua museoa osatzen duten elementuak sustatu eta garatzea da.\n2001. urtetik, BBK erakunde pribatu batek museoan egiten duen babes-programarik handiena garatzen du. Lankidetza horri esker, aldi baterako erakusketaz eta jarduera osagarriz betetako egitarau esanguratsua egin daiteke. Besteak beste, ibilbide didaktikoak, BBK-Museoa ikerketa-beken programa, eta Pradoko Museoaren Lagunen Fundazioarekin lankidetzan antolatutako hitzaldi-zikloak.\nBBVA Fundazioaren eta museoaren arteko lankidetza 2002. urtean hasi zen. Fundazioak kultura babesteko ildoari jarraitzen dio, eta horren barruan sartzen da Museoarekin duen konpromisoa (BBVA Fundazioa museoaren Patronatuko kide ere bada). Zehazki, gure garaiko arte-adierazpenik esanguratsuenak sortu eta hedatzeko lanean aritzen da. 2017an, bi erakundeen arteko lankidetza-hitzarmena berritu zen, bien artean Bideoarte eta Sorkuntza Digitaleko Programa berria sustatzeko asmoz.\nMETRO BILBAOk izan ere, 2011tik aurrera, zinematekarekin hamar urtez egin duen moduan, museoaren ezinbesteko argitalpen zientifiko hau babesten du.\nDEIA egunkaria 2001etik dago museoaren Patronatuan, eta laguntza esanguratsua ematen du museoak antolatutako egitarau eta jardueren sustapenean, bultzadan eta zabalkundean.\n2001ean, IBERDROLA museoaren Patronatuan sartu zen. Lehenengo fase batean, bildumako lanen katalogo arrazoituaren prestaketa babestu zuen, eta, gaur egun, beharrizan bereziak dituen publikoari zuzendutako hezkuntza-programei ematen die laguntza; publiko horren artean daude, besteak beste, ikusmen arazoak dituztenak, arazo kognitiboak dituztenak edo gizarteratze-programetan daudenak. Aldi baterako kontserbazio eta zaharberritzea egitarauarekin ere aritzen da lankidetzan.\n2001etik, EITB komunikazio-taldeak, bere telebista eta irrati kanalen bitartez, museoa eta bertako jarduerak sustatzen, bultzatzen eta hedatzen laguntzen du.\nEL CORREO egunkaria 2001etik dago museoaren Patronatuan, eta laguntza garrantzitsua ematen du museoak antolatutako egitarau eta jardueren sustapenean, bultzadan eta zabalkundean.\n2004tik, Banco Santander Fundazioak Obra Gonbidatua programa babesten du. Bere garaian, ekimen hori aitzindaria izan zen, eta, horren bitartez, artelan bakoitzaren balioak nabarmendu nahi dira, bisitariari artelanak ikusteko aukera patxadatsuagoa eskaintzeaz gain; izan ere, normalean, beste erakusketa batzuek ez dute horretarako aukerarik ematen. 2017ko maiatzean, Banco Santander Fundazioa museoaren Patronatuan sartu zen, eta, horrela, berretsi egin zuen museoarekin zeukan konpromisoa.\nFundazioa eta museoa 2014tik ari dira lankidetzan, trebakuntza sustatzeko eta gazteak testuinguru profesionalera hurbilarazteko, Gondra Barandiarán-Museoa Beken programaren bitartez. 2017ko maiatzaz geroztik, Fundazioa Patronatuko kidea da; izan ere, beken programari eusten dio, eta, era berean, Udaleko Ikastaro baten lehen edizioa sustatu du. Hain zuzen ere, aipatutako ikastaroa gaur egungo museografiaren azterketari buruzkoa da.\nPetronor Museoaren Patronatuan sartu da 2017an, museoarentzat interesgarriak diren jarduerak garatzeko gaitasuna eta borondatea duten gainerako instituzio eta erakundeekin bat eginez. Kasu honetan, erakusketa berezien proiektuak sustatzea da xedea.\nMuseoko jarduerak sustatzeko espazioak ahalbidetuz hamarkada batez lankidetzan aritu ondoren, Cadena SER irratiak sendotu egin du bere lotura; izan ere, Patronatuan sartzeko akordioa sinatu du 2018an.\nFundación Vizcaína Aguirre Fundazioak berriro ekin dio museoarekin zeukan loturari –2001etik 2015era bitartean ARTEDER Euskal Artearen Datu-basea proiektua abian jartzen eta garatzen lagundu zuen–, eta berriro sartu da Patronatuan, Juan Muñozen Hanging Figures eskultura dohaintzan emanez.\nABAO-OLBE • Alse • AON • Astaluma • Baratz • Bilbao Metropoli - 30 • COAVN Delegación en Bizkaia • Cycasa/Interparking • Estrategia Empresarial • Estudios Durero • Faber-Castell • Franziska • Grafik • Grafilur • Gran Hotel Domine Bilbao • Grupo Iruña • Herederos de Rowan • Hotel Miró • Productos Manley • San Roque Transportes Mudanzas • Sherpa.ai • Telefónica • Velatia • Very Bilbao • Zorrozua y Asociados\nKide korporatiboen txostenaPDF (Gaztelania)


Irekia Eusko Jaurlaritza - Gobierno Vasco :: 107/2012 Dekretuaren bitartez, 187 pertsonari aitortu zaie 1960 eta 1978 bitartean botere abusuen edo poliziak indarekeria legez kontra erabiltzearen ondorioz giza eskubideen urraketen biltima izatea\n107/2012 Dekretuaren bitartez, 187 pertsonari …\n107/2012 Dekretuaren bitartez, 187 pertsonari aitortu zaie 1960 eta 1978 bitartean botere abusuen edo poliziak indarekeria legez kontra erabiltzearen ondorioz giza eskubideen urraketen biltima izatea\nGiza Eskubideen Urraketei buruzko Txostena\n1107/2012 Dekretuaren Balorazio Batzordeak txosten bat bidali du Legebiltzarrera, 1960 eta 1978 arteko giza eskubideen onartutako urraketen xehetasunekin\nLehendakaria 107/2012 Dekretuak aitortutako biktimen omenezko ekitaldi instituzionalean izango da larunbatean\n1960 eta 1978 urteen artean botere abusuen edo poliziak indarkeria legez kontra erabiltzearen ondorioz izan ziren giza eskubideen urraketen Balorazio Batzordeak 187 biktima aitortu ditu. Legebiltzarrera bidalitako txosten batean, Batzordeak azken hiru urte eta erdietan Dekretuaren alorrean aurkeztu eta onartu diren eskaeren zerrenda aztertu du. Lehen aldiz, biktima horiek omentzeko ekitaldi instituzional bat egingo da, larunbat honetan (otsailak 20) Donostian, eta Urkullu lehendakaria han izango da.\nAurkeztu diren 239 kasuen % 80k lortu du biktima-aitortza, 107/2012 Dekretuaren babespean. Aitortutako biktimak honela banatzen dira:\nKasuen % 16 Estatuaren segurtasun-indarrek suzko armak erabiliz eragindako heriotzak dira, gehienak manifestazioetan, errepideko kontroletan edo kaleko istiluetan, besteak beste.\nKasuen % 29,5 lehen aipatutako egoeretan zauritutako pertsonak dira.\nKasuen % 6,7 manifestazioak desegiteko gailuek zauritutako pertsonak dira.\nKasuen % 38,5 atxilotu eta gero komisarian tratu txarrak eta torturak jasan dituzten biktimak dira\nKasuen % 7,5 objektu sendo batez emandako kolpeen ondoriozko ziren.\nGainontzeko % 1,6 bestelako gertakari edo egoeretan gertatutako kasuak dira.\nBatzordeak 52 eskabide ezetsi ditu, ez giza eskubideen urraketen biktima ez izateagatik, forma-arrazoiengatik baizik. Erdiak ez ziren aztertutako aldiko kasuak eta gainerakoak epez kanpo aurkeztu ziren.\nBiktima horiek aitortzeko 107/2012 Dekretuaren 6. artikuluak Batzorde bat sortzen du, aurkeztutako eskaerak izapidetzeko eta baloratzeko. 2012ko ekainaren 20an sortu zen Batzordea, eta ordutik hona 73 bilera egin ditu, 210 pertsonaren testigantza bildu du eta 239 irizpen eman ditu. Gaur bertan Legebiltzarrera bidali den txostena aurrerapen bat baino ez da. 2016 urtean zehar osatuko da eta egindako lanaren eta biktimen esperientziaren berri emango du.\nTxostenean zehazten dira giza eskubideen urraketa horien ezaugarriak: bereizketarik eza eta nahitasuna, indarkeriaren eta giza eskubideen urraketen zabaltasuna, segurtasun-falta eta bizitzarako arriskua eta babes-falta eta zigorgabetasuna. Batzordeak giza eskubideen urraketa horiek gertatu diren testuinguruak deskribatzen ditu:\n- Manifestazioak eta indarraren gehiegizko erabilera\n- Errepideko kontrolak\n- Atxiloketa arbitrarioak eta torturak\n- Sexu-indarkeria: bortxaketa kasu bat eta hainbat sexu-eraso aztertu eta onartu dira.\nErregimen frankistak protesta eta oposizio politiko ororen kontrako errepresioa areagotu zuen 60ko hamarkadan. Ordena Publikoaren Epaitegia 1963an sortu zen erregimenaren aurkako oposizioari jazartzeko. Diktaduraren errepresiorako instrumentu garrantzitsua izan zen, gerra-kontseilu sumarioekin batera. Aztertutako kasu gehienak 1975tik 1978ra arteko aldian eragindako biktimei buruzkoak dira; Batzordera aurkeztutakoen artean, 1976 urtean eragin ziren biktima gehien; batik bat, Gasteizko martxoaren 3ko gertakariengatik.\nBatzordearen txostenean gomendio batzuk biltzen dira giza eskubideen urraketen biktimak aitortzeko eta haiei ordainak emateko politika publikoak era egokian egin daitezen:\nLehenbailehen osatzea gaur egun arteko motibazio politikoko giza eskubideen urraketen biktimak aitortzeko eta haiei ordainak emateko araudia.\nOmenaldi publiko bat egitea eta biktimak antolatzen diren memoria-ekitaldietara gonbidatzea.\nBatzordeak nabarmentzen du garrantzitsua dela biktimak aitortzeko eta haiei ordainak emateko martxan jartzen den edozein prozesuk beharrezko giza baliabideak eta baliabide materialak izatea. Gisa honetako beste edozein prozesu diseinatzerakoan, alor hori kontuan izatea gomendatzen du.\nVitoria-Gasteiz, 2016ko otsailaren 18a\nInforme_Vulneraciones_cast.pdf 2 MB (application/pdf)\nGiza_Eskubideen_Urraketak_e... 2 MB (application/pdf)


Zero zenbakia – enzuazua\nMay 22, 2022Written by enrique.zuazua\nDuela saio batzuk bost zenbakiari buruz aritu ginen. Bertan bere ezaugarri nagusiak aztertu genituen. Adibidez, bost-a nola agertzen den naturan hainbat alditan: kontinenteen eta erlijio nagusien kopuruan, gizakiaren gorputzean (bost hatzamar, adibidez), eta beste hainbat modutan. Guzti honekin, esaten genuen bezala, bazirudien bostak bere bizitza edo berezko izakera zuela. Zenbaki ausarta eta askatasun zalea dela bost-a.\nGaur zeroari buruz arituko gara. Ondo pentsatuz gero, agian hau da zenbaki guztien artean bereziena. Zeroa, batzutan hutsa ere deitzen zaiona, horixe, zenbaki hutsa, edukirik gabekoa, agian, zenbaki garrantzitsuena izan daitekeena. Edukirik ez badu, beharrezkoa al da orduan? Gure zibilizazioak zergatik antolatu dute sistema dezimalarekin? Hamar = bat eta zero. Mus jokoan ere horrela da: hamarrekoak nagusi.\nGainera, bada bost eta zeroaren arteko lotura estua. Bost-ari buruz aritzeko orduan aipatu genuen bezala bada bien arteko lotura estu bat. Bost eta zero beti loturik daude bikoteak sortzerakoan. Bost gehi bost hamar, zerokin bukatuz. Eta ordea, hamar eta bost, hamabost, bostekin bukatuz oraingoan.\nBaditugu zeroa ez ahaztzeko beste zenbait arrazoi. Izan ere 2000 urtea hasi zeneko Gabon Zaharra askok ez dugu ahaztuko. Munduko hiri guztietan festa berezia izan zen ordukoa. Eta zergatik? 0-rekin bukatzen zeneko urte baten hasiera zelako, eta kasu honetan berezia berezien artean, ez baitzen zero batekin bukatzen, hiru zerokin baizik!\nHorrek zer garrantzi dauka? Zerorekin bukatzen diren urteak hamarkadaz aldatu dugula esan nahi baitu. Euskaraz ere honela zenbatzen dugu: zerotik bederatzi eta hamarrerarte eta ondoren berriz hasten gara, hamaika, hamabi zenbatuz. Hogeirarte orduan eta berriz buelta.\nArtikulu osoa Elinberri egunkarian 2022. maiatzak 13 argitaratu zen eta lotura honetatik irakurri daiteke.\nMath in motion! Elinberri, Zero, zero zenbakia\nEnrique Zuazua recibe un nuevo reconocimiento internacional\nEl comité subraya especialmente “sus contribuciones teóricas y computacionales fundamentales al control, la numérica y el análisis de PDEs”.\nEl pasado día 22 de abril la Universidad Complutense de Madrid acogió una actividad organizada por Virus Matemático.\n3 jóvenes talentos internacionales se unirán a la Cátedra de Enrique Zuazua en la FAU\nMediante una beca de investigación Humboldt, de dos años de duración, tres jóvenes investigadores internacionales podrán unirse a la Cátedra de Enrique Zuazua\nLuis Adauto da Justa Medeiros (In memoriam)\nBeyond Math (193)\nMath in motion! (225)


Istorioak aldizkari bidaia, adibidez, Masaiera du - Historia duzu aldizkari bidaia\nAurreanAfrikaAdibidez, Masaiera du\nBakarrik VEO nothing, bakarrik sugarra duten pot bat berotzen esnearekin. Oso beroa da eta estu cockpit da euli osoa. Bi lastoa eta kaka paretetan zulo txiki bidez sartuz baxua argi utzi du, halaber, aire apur bat. Dugu eserita. Wilson haiei begira, eta bere hizkuntzan dio "dira kazetarien diren bilera duzula interesa, nola bizi ". Masai dira etxe batean bizi gara, urrun turismo herri baten gisa agindu, non etxe adostu dute beren irakasteko (Era berean, hemen, non dantzak ez programatuta, zerbait ordaindu beharko sartzeko aukera ere izan dugu).\nJedi zaldun badirudi, urtean antzinako estilo Warlords\nEzinezkoa da ez lilura bat izan gudarien baden biztanleekin;. Nire aurretik topaketa, bere herrixka batean, Bere gorri eta urdin luze mantak gertatuko ikusi nuen, gizon baten zigilu nahastezina beldurrik gabe ibili sabana baten erdian. Jedi zaldun badirudi, urtean antzinako estilo Warlords.\n"Ez da harritzekoa, tradizioak eta gogorrenetan Masaiera dituzten beste tribu", Wilson esaten dit. Eta entzuten dut ulertzen meru bat, leku bat, haiek diferentzia ez da, baina irudi dena, eta tribu hau marrazkia ematen die Afrikako mitikoa ikusmen leku bat.\nMasaiera dena ulertzeko aukera izan dut saiatu naiz- Mila galdera bat egin nuen, Hitz egin denek ezagutu bidaia dut begiratu dut, eta beti zuzen, ia gose, aldi bakoitzean beren herrietan gainditu dut, ganadua, motozikletak, Bizikletak, merkatuetan .... Interesa me, askoz, nahikoa arroka Serengeti bila beren sakratua margolanak galtzeko.\nIdazkiak eta hitzak dutenei irakurri edo entzun sartzen\nI bat idatzi Artikulu luzea munduko, iruzkinak duten zenbait, Zer zen xedea, kontrakoa ulertu uste dut, baina idazki eta hitzak dutenei irakurri edo entzun sartzen, beraz, hartu du ona. Orain, horiek gauza zoragarria izan zen, ez daukat. Arrazoi txiki eta istorioak zerbait Masaiera hurbildu dut.\nAdibidez Masaiera ez duten beren hildakoak lurperatu nahi uste dute lur sakratua mina delako. Die, jarri larruzko poltsak eta gorpua utzi herri, urrun. Hiru hilabete atzera gertatutakoa ikusteko. Hyena bat bada jaten dela txarra pertsona bat da. Jaten baduzu zuria da paradisua dela.\nArrain masa jaten dira ellos Serpientes delako\nAdibidez Masaiera dela ez jan arrain horiek dira suge delako. Ezta jan barazkiak, bakarrik oso mingotsa belar batzuk haragia jarri eta sendagaiak gisa erabili. Jan ere egiten du acacias hostoen, baina euren dieta beraien behi dator: esnea, haragi eta odol. Era berean,, Masaiera gizonen eta emakumeen inoiz jan elkarrekin.\nAdib, ez dute hiltzeko edo harrapatzeko animaliak beharrezkoa ez bada behintzat. Soilik defentsa edo erlijioa lukete. Masai du, Dios les Ngai duen zuzeneko ikuskizuna, jabea munduko behi guztiak. Bakarra animalia ezin baduzu jan Eland da, zirela zaharrak basa behiak.\nMasai emakumeek bizarra bere ile zero eta gizonek utzi imitatu Zurda lehoi\nHala nola lehoiak errespetua sentitzen dute, hala nola,, horiek aurrez spears mutilak ehizatu jotzen gizon izateko (gobernuek orain debekatzeko), beren estetika araberakoa. Masai emakumeek bizarra bere ile zero eta gizonen geratzen gizonezkoa ilea imitatzen eta emakume.\nAdibidez Ngai nahi, bere Jainkoa, Zerua eta lurra izan zen, elkarrekin. Ondoren, haserre lortu zuen eta zerua bereizita lurretik. Masai uste dela lurra, zergatik ez da lantzen, Jainkoak bere kalteak lukeelako.\nEsate baterako, "Ficus SYCAMORE" euren sakratua zuhaitza bezalakoa da,. Han egin sakrifizio familia edo herri txiki aferak konpondu, baina luze lehorteak zure mendi santua joan, Oldonyo le Ngai, sumendi bat oraindik, sakrifikatu eta idiak.\nZure mendi santua joan, Oldonyo le Ngai, sumendi bat oraindik, sakrifikatu eta idiak\nAdibidez ablazioa hori praktikatzen, baina debekatua dago eta ez da gai sexu gizarteetan gehien permissive bat. Men utzi bere emazteak beste masais harremanak izatea, beren kanpamentuetan bidez joaten dira, eta haiek ere izan daiteke extramarital harreman adostutako dira.\nAdibidez Ngorongoro Crater barruan hilobi bat da Masaiera dotoga sakratuak desecrated ez menderatu eta gidatzeko out izeneko Mangiati zaharrak etsai bat izan arren, horrek esan nahi du "etsaia errespetatu".\nIzeneko Mangiati zaharrak etsaia, que significa «el enemigo respetado»\nAdib, jende gehienak erabili mugikorra, zenbait moto, ikasketak, gidak gisa lan, hotelak, hizkuntzak hitz egiten, mozkortu, emakumeek ezkontzeko Masai, oroigarriak saltzen Zanzibar hondartzetan, ireki eta beraien herrixkak, turistak edo Dislike ezabatzeko dantza luzatzeko bere lobulu edo vanes, hortzak, ederragoa izan dadin.\nHoriek zer ikasi aste-bidaia luze bat egiten ari nintzen baino bila guztiak, adibidez, Masaiera du.\nTofo: Backpackers Mozambique hondartza\nTags: ablazioa, elikagaien, Jokamolde, Masaiera, populazio, erlijioa, erritu, serengeti, sexuaren arabera, Tanzania, Turistak\n18 Ekainaren, 2013 at 7:03 | #\nBere gain bere irudi berezia egiteko, Masaiera irudimenezko zuri zati Afrika an, ia beste talde batzuetan ere ezagutzen direnak baino gehiago, Zulus gisa, kontu guztiak eta espedizio istorioak kontinente beltza by ia iraunkorra presentzia arabera… Nork egin du gora Livingstone jarraituz, Stanley, Burton, Baker o Speke, ezin ihes lilura Jedi gerlari horiek (Fantastic konparazioa, zalantzarik gabe!). Dute gustuko genuke artikulu luze zela ulertu atzeraka irakurtzeko…\n19 Ekainaren, 2013 at 18:58 | #\nBustitako duzun guztia izan zara ikusten dut, izan zara denbora guztian guztiak bost zentzumenak alerta, beraz, ez dute ezer eta ihes egin izan zara mota nahikoa partekatu. Ikasi dut Masaiera buruz gauza asko eta, zalantzarik gabe,, Uste dut hori gure irudimenaren parte Afrika buruz.\nIrudi maite dut.\n20 Ekainaren, 2013 at 15:59 | #


Albiste eta informazio interesgariak 2021eko irailak 18 – gaurgeroa\nPublicado el septiembre 18, 2021 por Gaurgeroa\nAlbiste eta informazio interesgariak 2021eko irailak 18\nInteresgarritzat jotzen ditugulako banatzen ditugu pentsiodunen mugimenduko berri hauek\n1.- Bankuek berdin jarraitzen dute. Astelehenean, irailak 20, Euskal Herriko pentsiodunak berriro kalean\nBankuek gero eta etekin gehiago pilatzen dituzte, eskaintzen dituzten zerbitzuak hondatzen ari diren bitartean. Kredituekin eta hipotekekin gehiegikeriaz jokatzea, komisioen kobrantza handitzea, sukurtsalak ixtea, aurrez aurreko arreta-zerbitzuak murriztea… eta milaka eta milaka lanpostu suntsitzea eguneroko ogia dira, etekinak biderkatzeko helburu bakarra dutenak.\nNeurri horiek gizarte osoari eragiten diote, baina bereziki adineko pertsonei eta pentsiodunei, hain zuzen, pentsio edo diru-sarrera baxuak dituzten pertsonentzako komisioen kostu handiagatik, Internet bidezko eragiketetarako zailtasunengatik eta aurrez aurreko arreta jasotzeko beharragatik. Arazo horiek areagotu egin dira Covid-19 pairatzen ari garen 18 hilabete hauetan.\nEta landa-eremuari dagokionez, arazoak are gehiago areagotzen dira. Euskal Autonomia Erkidegoan 250 udalerritatik 60k ez dute banketxerik, eta herri batzuetan ez dago kutxazainik ere. 30.000 pertsona inguruk, horietako asko autorik gabe edo garraiobide publiko gutxi izanda, etxetik 5 kilometro edo gehiagora joan behar izaten dute dirua eskuratu ahal izateko.\nEuskal Herriko Pentsiodunen Mugimenduak ohar publiko batean adierazi duenez: “Ezin dugu egoera hau onartu. Berehalako neurriak eskatzen ditugu, behin baino gehiagotan salatutako arazoak konpontzeko eta Herritarren Zerbitzurako Banku Publiko baterantz aurrera egiteko. Hori dela eta, astelehenean, hilak 20, kalera aterako gara berriro Hego Euskal Herriko lau hiriburuetan eta 70 herritan, eta Eusko Legebiltzarrean eta Nafarroako Parlamentuan, Batzar Nagusietan eta Udaletan ere jakinaraziko dugu”.\n2.- Pentsiodunen martxa Bruselara\nEuskal Herriko Pentsiodunen Mugimenduak eta COESPEko kideak diren Gaztela eta Leongo eta Andaluziako Pentsiodunen Plataformek elkarlanean antolatuta, irailaren 27an, arratsalde erdian, autobusez abiatuko da Bilbotik Bruselarako Martxa, non Europako Parlamentua eta Europako Batzordea dauden.\nArrazoia, Europako Pentsio Sistema Publikoak ahultzeko eta Pentsio Plan Pribatuak indartzeko estrategia salatzea, horretarako Europako Funtsak erabiltzen ari direlarik. Ez da ezagutzen eta sufritzen ez dugun zerbaiten salaketa orokorra. Espainiako Estatuan, Gobernuaren jarrerak eta CEOE-CEPYME-rekin eta CCOO eta UGT sindikatuekin pentsioen erreformaren lehen zatiari buruz lortutako akordioak zerikusi handia dute Europako Funtsen lehen zatia emateko Europako Batzordeak ezarritako baldintzekin.\nGauza bera gertatzen da Elkarrizketa Sozialerako Mahaian, azaroan amaitzeko asmoz, negoziatzen ari diren neurriekin, belaunaldien arteko ekitatearen faktoreari buruzkoak –etorkizuneko pentsioen aurkako eraso handia izango dena, zalantzarik gabe– eta enpresentzako eta hainbat sektoreentzako pentsio-plan pribatuen Plan Publikoari buruzkoak –kudeaketa pribatua izango duena–. Pakete beraren parte dira, halaber, lan-erreformari buruz abian diren negoziazioak, onartu berri den Lanbide arteko Gutxieneko Soldataren (LGS) igoera mugatzea eta beste murrizketa sozial batzuk. Elkarrizketa Sozialerako Mahaiko eragile berberek negoziatzen dituzte gai horiek guztiak, baina modu paraleloan.\nBaina ez da alde batera utzi behar, nahiz eta Europaren baldintzapen handi horiek egon, erabakitzen denaren erantzukizun nagusia, lehenik eta behin, Gobernuari dagokiola; izan ere, nolabaiteko ahalmena du, lege-dekretuen bidez, LGSren igoera bezalako neurriak hartzeko… eta, bigarrenik, Kongresuan eta hura osatzen duten alderdi politikoei.\nEstatuko gainontzeko pentsiodunak igandean, hilak 26, iritsiko dira Bilbora, arratsaldeko azken orduan ziurrenik. Astelehenean, hilak 27, 12:00etan udaletxearen aurrean egiten den elkarretaratzean parte hartuko dute. Ekitaldian zehar prentsaurreko masibo bat egingo da martxaren helburuak eta nondik norakoak ezagutzera emateko. Bruselatik itzulera 28an izango da, eta hilaren 29ko lehen orduetan Bilbora iristea aurreikusten da.\nBruselan aukera egongo da –ziurtatuta dago– martxako kideen ordezkaritza batek, Europako Parlamentuaren barruan, alderdi ezberdinetako europarlamentari talde batekin eta Enplegu eta Gizarte Politikako Batzordearekin elkarrizketak egiteko. Eta kalean, Legebiltzarraren atarian, legebiltzarkideekin bilerak amaitzean, prentsaurreko bat emango da, martxako kide guztien presentzia eta babesa izango duena.\nEkimen gogorra da pentsiodunen adineko jendearentzat, eta garestia bidaiaren eta mantenuaren gastuengatik. Asmoa da bi autobus eramatea. Oraindik ere leku nahikoak daude pentsiodun gehiagok izena eman dezaten. Hori egin nahi duenak bide arruntetatik eman dezake izena, zuzenean edo telefonoz Hego Euskal Herriko herrialde bakoitzean ardura hartu duten bi lagunengana joz.\n3.- Argindarraren eta tarifa elektrikoen igoeraren aurkako protestak\nPasa den astelehenean, 4.000 pentsiodun baino gehiago atera ginen kalera Hego Euskal Herriko lau hiriburuetan eta 70 bat herritan, argindarraren eta tarifa elektrikoen etengabeko igoera salatzeko, hain zuzen, igoerak eragin handia baitu, batez ere, diru-sarrera gutxiko pertsona eta familiengan eta pentsiodunengan, pobrezia energetikoan ozta-ozta bizitzera eramanda.\nElkarretaratze eta manifestazio jendetsuena Bilbokoa izan zen, 800 pertsona inguru bildu zituena. Euskadi Plazan, Iberdrolako Dorrearen aurrean, kontzentratu eta manifestazioa hasi zen, Moyua Plazan gobernu zentralaren ordezkariordetzaren aurrean amaitzeko. Iberdrolaren aurrean egindako kontzentrazioa eta salaketa, euskal enpresa elektriko handi honek argindarraren prezioen eta etxeko faktura elektrikoen igoeran betetzen duen papera sinbolizatzen zuen eta paper hori salatzeari zegokion. Horren ondorioz, enpresa horren mozkinen igoera eskandalagarria da, energia elektrikoaren ekoizpen prozesu osoa monopolizatzen duten beste enpresa elektriko handienena bezala, prezioak bere nahierara eta interesen arabera ezarriz. Ekologistak Martxan taldeak ere parte hartu zuen manifestazioan.\nOstegunean beste elkarretaratze bat egin zen Iberdrolako Dorrearen aurrean, kasu honetan Bilboko Auzo Elkarteen Federazioak eta Ekologistak Martxan taldeak deituta eta pentsiodunen mugimenduak eta hainbat sindikatuk lagunduta. 1.000 pertsona inguru bildu ziren.\nPentsiodunen mugimenduak Hego Euskal Herri osoan egindako mobilizazioek oihartzun esanguratsua izan zuten idatzizko hainbat hedabidetan eta telebistatan, argindarraren eta tarifa elektrikoen igoerarekiko kezka sozialaren isla.\nPedro Sanchezen Gobernua arazo honen dimentsio sozialaz jabetu da. Eta asteartean Ministroen Kontseiluak neurri sorta bat onartu zuen, Lege Dekretu batean jasota, argindarraren fakturan islaturiko eragina arintzeko. Horietako batek hautsak harrotu ditu elektrizitate-enpresa handietan, helburua baita “zerutik eroritako etekinen” %90 arte itzultzea, orain arte, enpresak, arrazoirik gabe, beren etekinak handitzeko baliatu direnak. Nolanahi ere, proposatutako neurriak aldi baterako izango dira, tarifa elektrikoen prezioa 2018koen antzekoa izango delakoan.\nZaila da hori guztia zertan geratuko den iragartzea, ezta Gobernua noraino iritsiko den ere; are gutxiago, neurri horiek argindarraren eta tarifen prezioan izan ditzaketen ondorio zehatzak eta berehalakoak jakitea. Jakina, prezioen igoera eskandalagarri hori berehala geldiarazten ez bada, gure ustez, premiaz prestatu beharko litzateke mobilizazio masibo eta bateratu bat, bertan parte hartzeko prest dauden sektore edo kolektibo sozial guztiei irekia.\n4.- Osakidetzak murrizketak egiten jarraitzen du\nOsakidetzak premiaz behar ditu inbertsio gehiago eta langile gehiago. Premia horiek urrunetik datoz, eta Covid-19ren pandemiak areagotu egin ditu. 2008ko krisi ekonomikoaz geroztik Gasteizko Gobernuak aplikatu duen politikaren eta pribatizazioaren aldeko apustu irmoaren emaitzak dira.\nPandemiak agerian utzi du Osakidetzak ohe defizit handia duela, batez ere gaixo kritikoen unitateetan, suspertze-unitateetan eta ZIUetan. Alemaniak, adibidez, 30 ohe ditu 100.000 biztanleko, Osakidetzak 9 ohe baino ez ditu.\nEuropako inguruko herrialdeekin alderatuz egindako ikerketek azpimarratzen dute Osakidetzak medikuen defizit handia duela Lehen Mailako Arretan, eta 3.000 erizain inguru behar direla. Gauza bera gertatzen da erizaintzako laguntzaileen, administrari laguntzaileen, zaindarien eta abarren kategorietan, eta okerrago daude garbiketa-zerbitzuak eta Osakidetzak azpikontratatutako beste batzuk, plantilla murriztuak eta lan-baldintza txarrak dituztenak.\nPandemiaren etorrerak herritarren eta, bereziki, adinekoen osasun-premiak areagotzea ekarri du, baina ez du murrizketa-politika geldiarazi. Hor dago Deustuko Etengabeko Arreta Gunea (EAG) itxi berria gaueko ordutegian, zerrenda luze baten azkena: San Martin Gasteizen, Altza Donostian, Zumarraga Gipuzkoan, Algorta Bizkaian… Itxieren ondorioz, EAEko biztanleen %31,80k, 690.000 pertsonak, ez dute ospitalez kanpoko larrialdi-zerbitzuetarako sarbide osoa.\nBestalde, udan arreta murriztu egin da anbulatorio gehienak arratsaldeko 17:00etatik aurrera itxiz, eta ez 20:00etatik aurrera, orain arte bezala. Horri, diagnostiko ona egiteko funtsezkoa den aurrez aurreko arreta eskuratzeko zailtasunak gehitu behar zaizkio, eta baita, Covid-19arekin zerikusirik ez zuten larrialdiko ebakuntza kirurgikoak egiteko atzerapen handia ere.\nEz dute balio, pandemiaren ondorioz, osasun-premia guztiei behar bezala erantzutea eragozten zuen ezohiko egoera batean bizi izanaren aitzakiek. Ezta koronabirusa kontrolatu ondoren, arazoak konponduko zireneko promesek ere. Herritar gehienentzat, zalantzarik gabe, ezinbestekoak eta premiazkoak dira sakoneko hobekuntzak, hala nola: aurrez aurreko arreta berreskuratzea, adinekoentzat funtsezkoa dena. Inbertsio gehiago zerbitzu publikoa, unibertsala, doakoa, kalitatekoa eta behar beste plantilla duena bermatzeko, bai osasun-zerbitzuentzat, bai zerbitzu soziosanitarioentzat. Lehen Mailako Arretaren aurrekontua %14tik %25era igotzea, Europako estandarrekin parekatzeko eta, horrela, sortu zenean zituen sustapen- eta prebentzio-printzipioak bete ahal izateko. Kutsatzeen kontrol eta jarraipen handiagoa ahalbidetuko duten arakatzaileen kopurua handitzea, Osakidetzak berak aitortzen baitu horien gainean dagoen ezagutza urria. Eta azkenik, Europako funtsak pertsonak erdigunean jarriko dituzten eta, besteak beste, osasun-sistema publiko eta soziosanitario indartsuak eta kalitatekoak ahalbidetuko dituzten gizarte-politiketara bideratzea.\nHobekuntza horiek Gasteizko Gobernuak defendatzen eta bultzatzen duen azpikontratazio eta pribatizazio politikaren guztiz kontrakoak dira. Euskal Herriko pentsiodunen mugimenduak etenik gabe jarraituko du mobilizatzen, arazo horiei irtenbidea eman diezaieten eskatzeko. Ahal dugun guztietan, sektoreko sindikatuen protestak eta aldarrikapenak babestuko ditugu, bai eta egoitzetako erabiltzaileen senideen elkarteenak ere.\n5.- Gobernuaren eta CCOO eta UGT sindikatuen arteko akordioa, LGSren (Lanbide arteko Gutxieneko Soldata) igoerari buruz\nOstegunean itxi zuten Gobernuak eta CCOO eta UGT sindikatuek LGSren igoerari buruzko akordioa, baina CEOE-CEPYME patronalek ez dute sinatu. Pentsatzekoa da datozen egunetan gobernuak igoera hori ofizialduko duela, lege dekretu bidez. Gobernuarentzat akordio hori arnasbidea da, CCOO eta UGT sindikatuek onartu izanak nolabaiteko babes soziala ematen baitio, hain igoera eskasaren aurrean.\nAdostutako igoera hilean 15 eurokoa da, beraz, LGS 965 eurokoa izango da 14 ordainsaritan. Baina irailaren 1etik aurrera soilik aplikatuko da, eta, beraz, ez da atzeraeraginik izango aurtengo urtarrilaren 1etik aurrera. Bestalde, akordioaren arabera, 2023an LGS 1.049 eurokoa izango da, eta, beraien kalkuluen arabera, estatu mailako batez besteko soldataren %60 izango da.\nAurreko asteetan salatu izan dugu gutxienez urte honetarako LGSren aurreikusitako igoerak –orain 15 eurokoa da– ez lukeela Kontsumorako Prezioen Indizea (KPI) ere berreskuratzea ondorioztatuko. Izan ere, hipotesirik onenean, gobernuko “adituek” uste dute urtearen amaieran %2,50ekoa izango dela. Horrek 23,75 euroko igoera ekarriko luke. Horri gehitzen badiogu ez dela atzeraeraginez aplikatuko urtarrilaren 1etik aurrera, erraza da ondorioztatzea LGS horrek –oso txikia jada– ez duela KPIren ehunekoa berreskuratuko. Egia esan, CCOO eta UGT sindikatuek akordio hori onartzea tristea eta kezkagarria da.\nUrretxu Zumarraga Urgentziak Irekitzeko\nEuskal Herriko pentsiodunen mugimenduak 1.200 euroko LGS defendatzen eta eskatzen jarraitzen du. Are arrazoi gehiagorekin, Euskal Autonomia Erkidegoan bizi-kostua Estatuko batez bestekoa baino nabarmen handiagoa denean, eta LGS (Lanbide arteko Gutxieneko Soldata) kalkulatzeko batez besteko soldataren % 60, Europako Gutun Sozialak ezarria, 1.200 eurotik gorakoa denean. Gasteizko eta Iruñeko gobernuei dagokie, dituzten arduragatik eta aukerengatik, LGSren zenbateko hori ezartzea. Pedro Sánchez buru duen koalizio-gobernuari erantzukizun nagusia kendu gabe, ez dezatela koartadatzat edo aitzakiatzat hartu beren eskumenen parte ez izana, zeren eta, hasteko, ondo baitakite beren administrazioetako zerbitzu publiko guztietan aplika dezaketela, haientzat lan egiten duten kontratetan barne. Aspalditik ari da eskaera hori egiten euskal gehiengo sindikala.\nEntrada anterior:Anterior Prestakuntza Jardunaldia Errenterian\nSiguiente entradaSiguiente Noticias e informaciones de interés 18-septiembre-2021


Agaricus macrosporus :: Perretxikoak - Perretxikoak\nI"d appreciate if you could mail me (Kolforn@gmail.com) if you want to use this picture out of the Wikimedia project scope.\n© No machine-readable author provided. Archenzo assumed (based on copyright claims). / Wikimedia Commons / CC-BY-SA-3.0\n© Strobilomyces / Wikimedia Commons / CC BY-SA 3.0\nElur-bola, Bola de nieve, Agaric macrospora\nTxapela: 10-40 cm-ko zabalera izan dezake. Hasieran borobila, gero konbexua eta azkenik zapala. Kolore zuria du. Igurtzitakoan horitu egiten da apur bat. Sasoi lehorretan kutikula arrakalatu egiten da eta okre kolorea hartzen du.\nLaminak: Zuriak hasieran eta, gerora, arrosa, marroi edo beltz kolorea hartzen dute. Lamina askeak eta estuak ditu.\nOina: Sendoa, txiki samarra, ezkataduna eta zuria. Eraztun zuria eta mehea.\nMamia: Mardula eta zuria. Ukitzerakoan gorritu egiten da zertxobait. Oin aldean hori kolorea har dezake. Hasieran almendra mingotsen usaina dauka, eta anis usaina ere izan dezake. Zahartzean usain desatsegina dauka.\nNoiz eta non aurkitu: Udaberrian eta udazkenean agertzen da 500-1000 metro altuerako larreetan. Zirkulu handietan agertzen da sarri.\nJangarritasuna: OSO ONA. Heldutakoan komenigarria da lamina beltzak kentzea.\nOharra: Agaricus arvensisekin nahas daiteke, leku eta sasoi bertsuetan agertzen baita, baina azken hau txikiagoa da eta bere mamia ez da gorritzen. Agaricus silvicolarekin ere nahas daiteke. A. arvensis zein A. silvicola jangarriak dira.


ARRAKA ETA KAITANO\nAstigarrak hosto-gorri dauden urte sasoi honetan, itsasoan urak hotz. Eta latza arrantzako lana. Orain bezala duela ehun urte ere… Orduko gertaera iritsi zait, Fernando Artola “Bordari” jaunak erderaz idatzia, Mikel “Muxarra” lagun xaharraren eskutik. Euskarara ekarriko dut nik, neure gisara.\n“Arraka-zarra”, patroi adintsua, urrezko belarritako batez ezagutu izan genuen guk, Ternuaraino arrantzara bidaiatua zela seinaletzat harro zeramana. Arraka zaharrak, urte mordoek abailduagatik, harro-potente mantentzen zuen setati bere bihotz gogorra. Itsas-otso hil arte, urteen zamak itsas-bidaia luzeak eragozten-eta, traineru batean ibilki zen: hamahiru arraunlari eta bera patroi. Hala behin, neguan sartuak ordurako, arraun eta boga, Kaitanok, aurpegia emanez, txarretsi zion haren seta zoroa: iparrera eta iparrera jotzeko mania.\n—Nire aginte eta aginduekin konforme ez dagoena, uretara!– Arrakak.\nBurdinazko gizonek pitzadurarik ez, eta Kaitanok, haserre txoll, uretara bota zuen bere burua, estimuan minduta. (Bada bultz eginda botatakorik ere hamaikatxo, arrantzaleen historian). Bihotz ikararik ez Arrakak; lasai, aurrera:\n—Eta…, hemen konforme ez dagoenak jakin dik zer egin behar duen!\nIsiltasuna erabatekoa zen; arraunen plisti-plastak hausten zuen tragedia gisako haren inguruko kalma. Kaitano gizajoa atzean geratzen ari zen, geroz eta atzerago. Trainerua (gaur egungo “Ama Guadalupekoa” izan zitekeena), bien bitartean, norteko bandan, itsas-otso xahar baten kasketaren kausaz… Eta irago ziren ordu pare bat ere… Inor han ausartzen ez zen patroiaren egoskorkeria zitala salatzera. Batzuek prest zeuden beren lagun errukarriak egina egiteko, baina patroi heste-gaizto haren beldur ziren; izu!\nHitz-hots marmarioa sortu zen bat-batean errukia erreguka; baten bat jarri ere jarri zen guztien nahiaren bozeramaile… Ez alferrik! Itsasoan zehar faki zen untzia iparrerantz, uberan herio arrastoa utziz. Zenbat eta gehiago erregutu, orduan eta gehiago hartzen zuen patroiak laineza berean, temoso. Harik eta denetan helduenak, arraun biak alde batera utzi eta, negarrari eutsi ezinik, kantari ekin zion arte honela:\nPatroia, entzun zazu; entzun, ai, faborez!\nKaitano gizajoa ez izan kupirez.\nOroi zaitez, oroitu, aren familiyez.\nAyek ez dute kulpik. Alda zazu bidez!\nBigarren bertsorik kantatu beharrik ez zuen, agidanean, izan. Egundo negarrik egin gabeko gizonak, damu-min gordeaz begiak bustirik, jira egin zuen eramaki zuten bidean, sekulako ziaboga eginez, egundoko bizkorrena.\nHartara, haizea aldeko zutela (popa-airean edo popa-aldian), arraunketa bizi-bizian irten ziren mutilak, lanaren sarrian baino kezkaren larrian itoago. Fedeko gizonak izaki noski, arraunei indarka eraginez eta otoitz isilak eginez, atzera iritsi ziren halakoren batean Kaitanoren parera, zorionean. Baita uretatik kroka batez onik atera ere gizajoa, ordurako kordea galdua baitzen, ia itorik.\nHala kontatzen didate, egia omen da: Arraka bere bizi guzian damutu izan omen zela egindako azioaz. Kaitanok, berriz, ikusi zuenean, besarkatu egin omen zuen bere patroia esker onez, haren bila inor ere itzuliko ez zelakoan:\n—Atzera bueltatu? –esaten omen zuen–. Nik eniken ingo…!\nThe post ARRAKA ETA KAITANO appeared first on Bai Horixe - Bizargorri.


Likaon - Wikipedia, entziklopedia askea.\n(«Lycaon pictus» orritik birbideratua)\nLikaon (Lycaon pictus) Lycaon generoko eta Canidae familiako ugaztun haragijale bat da., eta horrenbestez, etxeko txakurrarekin senidetuta dago. Likaon pikarteri Afrikako txakur basatia, otso pikart, txakur ehiztari edota txakur-hiena bezala ere ezagutzen zaio.\nEspeziea Lycaon pictus\nArtikulu hau animaliari buruzkoa da; greziar mitologiako pertsonaia gaitzat duena beste hau da: «Likaon (mitologia)»\n2 Egitura soziala eta ernaldia\nBasatxakur kide bakoitzak pikartadura eta kolorazio patroi ezberdina du beste batekin konparatuz gero eta ilearen zein azaleraren koloreak ez du araudi zehatz bat jarraitzen. Pintura edo margo anitzez betetako ontzi ezberdinetan sartu direla ematen du, kide bakoitza ontzi ezberdinean sartuz.\nDena den, ikuspegi orokor batekin begiratuz gero, denek partekatzen dute buztan puntaren kolore zuria, aurpegi beltza eta bizkar inguruko kolore marroixka.\nAurreko eta atzeko hanketan 4 hatz dituen Canidae familiako txakur espezie bakarra da munduan.\nBaraila indartsuak ditu (proportzionalki hienaren indarrekoak) eta bere hortzlerro formula honakoa da: 3/3, 1/1, 4/4, 2/3= 42.\nSorbaldetaraino altuera 75 zentimetrokoa dute eta 30 kg-ko pisuetara hel daitezke, arrak emeak baino handiagoak izanik.\nEgitura soziala eta ernaldiaAldatu\nBasatxakurrak taldetan bizi diren harrapariak dira, oso animali sozialak izanik.\nBere taldeko kideen kopurua oso malgua da, bikote batek eta bere ondorengoek osatzen duten familia batetik 30 kide baino gehiagoko talde handi bateraino.\nSistema matriarkatu aurreratu batean antolaturik daude, eta ehizara joaten diren kideek taldearekin batzean janaria ahotik botatzen dute kumeak zaintzen geratu diren kideak elika daitezen (normalean zaharrak, ahulak eta gaztetxoak dira kumeen zaintzan geratzen direnak).\n63-72 egun bitarteko ernaldia izaten dute eta aldi hori bukatzean 5-8 kume bitarte erditzen ohi dute.\nTaldetan ehizatzen duten harrapari apartak dira, munduko harraparirik eta ehiztaririk onenak hain zuzen ere. Euren eraginkortasun ratioa 78-90% bitartekoa da, hots, 10 ehiza saiakeratik 9 onik suertatzen dira. Normalean, ehiza hasten dutenean ehiza harrapakina ahotan izanda bukatzen dute.\nTxakur basati talde bat elikatzen harrapakin bat ehizatu ondoren\nEraginkortasun altu hori taldean eginiko lan antolatu apartari esker ematen da, izan ere ehiza estrategia eta teknika aurreratuak eta adimentsuak erabiltzen dituzte. Lasterketa luzeetan kidei txandak egiten ikusi zaie harrapakina hil behar duten unean guztiok ahalik eta indartsuen eta energia handienarekin izateko.\nHorrez gain, harrapakinen irtenbideak oztopatzen eta erabat estaltzen ikusi zaie.\nDistantzia handiko lasterketariak dira (hienak eta otsoak bezala) eta bere estrategia harrapakina nekez eta jazarpenaz hiltzean datza.\nBere harrapakinik gogokoenak inpalak eta tamaina antzekoko ungulatuak dira.\nTxakur talde handiak hiena talde txikiei eta lehoinabar bakartiei ehiza lapurtzeko gai ere badira.\nAnimali hau desagertzeko arriskuan sailkatuta dago arriskuan dauden animalien zerrendaren arabera. Arrazoi nagusiak gizakiaren esku-hartzea bi arloetan; bai ehizan eta baita habitataren suntsipenean ere, eta azkenik, etxeko txakurren gaixotasun kutsakorren transmisioagatik (batez ere amorruaren gaixotasun hilkorra).\nHonek guztiak bere kopurua aunitz jaitsarazi du eta kopuruaren murrizketarekin batera etsai naturalak gehitzen zaizkio, txakur-taldeak jaisten diren heinean zaurgarriagoak dira hienen taldeen, lehoien, krokodiloen eta lehoinabarren aurrean (azken hauek soilik talde oso txikietan eragiten die arriskua).\nHonako azpiespezie hauek ezagutzen dira:\nLycaon pictus saharicus\nLycaon pictus espeziearen deskribapena Mammal species of the world webgunean\nMultimedia: Lycaon pictus\nEspezieak: Lycaon pictus


Aske maite, aske bizi? | Iritzia | Berria\nAne Labaka Mayoz eta Malen Amenabar Larrañaga - Txakur gorria\nBeste gau batez errepikatu zait amets berbera eta inoiz baino errealagoa zirudien. Asaldatuta esnatu naiz goizaldean, bihotza irten beharrean taupaka, izerdi patsetan. Oholtzaren gainean nengoen, bakarrik. Eta jende uholde bat neukan aurrealdean adi, niri so. Bat-batean, hankadun mikrofonora hurbildu eta arroparik gabe nengoela ohartu naiz. Biluzik. Bi besoak astinduz, akrobaziak izatetik urrun samar zeuden mugimendu arraroak egin ditut gorputzeko gune sakratuenak ahalik eta azkarren estali nahian. Alu inguruko ileak lehenengo, ezkerreko besoarekin. Bularraldea ondoren, eskuinekoarekin. Kolore gorriko beroaldi batek zeharkatu dizkit bi masailak eta atze-oihalaren babespera egin dut ihes korrika bizian. Zaurgarri sentitu naiz, ahul, txiki. Oso txiki.\nEgungo gizartean biluztasuna tabu gisa bizi dugula dioenari arrazoia emango niokeela pentsatu bitartean, bi irudi etorri zaizkit burura elkarren segidan.\nLehena duela bi urte ingurukoa da. Ozaetan izan zen, Garaion Sorgingunean egindako Euskal Herriko neska* gazteen udaleku feministetan. Lehenengo gaubelan Bertstxortan kolektibokoak irten ziren jendaurrera. Performancearen une batean astiro eta atalka biluztu zituzten elkarren gorputzak, norberarena eta kideenak txandakatuz. Transgresorea iruditu zitzaidan jendaurrean biluztearen ekintza sinple hura; iradokitzailea bezain apurtzailea, probokatzailea eta askatzailea. Deserosoa egin zitzaidala gogoratzen dut.\nBigarren irudia duela bi aste jaso nuen mugikorrean. Une bertsuan iritsi zitzaidan bideoa Whatsapp talde paraleloetara. Perspektiba ezberdinetatik grabatutako bideo haietan, gizon ospetsu bat agertzen zen oholtza gainean kantari, dena emanda. Estasi giro hura tarteko, ez nuen denbora asko behar izan kontzerturen bateko azken abestia izan zitekeela ondorioztatzeko. Desgogara ikusi nuen abeslariak nola erantzi zituen galtzontzilloak, kantu ezagunaren bukaerako akordeen laguntzaz. Gehiegizko euforia mugimendu zakar —eta, nire ustez, lizun— haien bidez, biluzik geratu zen publikoaren begiradapean. Aretoan bertan banengo une hura oso deserosoa egingo zitzaidala pentsatu dut gerora. Etxetik ikustea ere deserosoa egin zitzaidan, baina argi daukat ez naizela gorago aipatutako deserosotasun beraz ari.\nOhikoa dugun moduan, handik gutxira eratuta zeuden gimnasioko, tabernako nahiz sareetako hainbat eztabaida foro. Hala jazo ohi da segundo gutxiren buruan edozer biral bilakatzeko joera daukagun garaiotan. Gainera, bi egun igaro zirenean, sua haizatzeko moduko elkarrizketa bat egin zioten irratian bideoaren protagonistari, algara artean. Abeslariak momentuko ekintza hura testuingurutik atera eta zabaldu izana kritikatu zuen elkarrizketa hartan. Antzokietan gertatzen dena bertan geratu beharko omen litzateke, bere aburuz. Eta ados egon naiteke esandakoarekin, baina, aldi berean, belarriak jaitsita eman nion arrazoia hau aipatzearekin batera zerbait «ona» zabaltzen denean jende guztiak ikusi dezala nahi izaten dugula erantzun zidan lagunari.\nKasu honetan, ordea, nago testuinguruak ere ez lukeela ezer justifikatuko. Kontrara, egindakoarekin gustura geratu zela aitortu zuen abeslariak, eta 2100. urtean jada jendaurrean biluzteak ez lukeela hain harrigarria izan beharko ere gaineratu zuen, hitzez hitz.\nHain zuzen ere, «bakoitzak bere gorputzarekin nahi duena egin dezala» izan da bideoa hizpide hartutakoan gehien entzun dudan esaldietako bat. Nudismoari erreferentzia egin diote zenbaitek, eta ni larritu egin naiz oso arriskutsua irizten diodan argudiaketa modu hau entzutean.\nNire ustez, kasu honetan gakoa ez baita biluztu izana, nola biluzten den baizik. Galtzontzilloak eranzteko modua eta espazioa hartzeko jarrera egin zaizkigu askori deseroso. Honen harira, «testosterona gaindosia» irakurri nion norbaiti. «Gizon zuri famatuaren askatasun behar aseezina» gehitu zuen beste norbaitek. Agian, beste behin, antzeko jarrera —edo sofistikatuagoa— hartu ohi duten gizonak lasaitu egingo ziren pagaburu gisa beste norbait seinalatuta. Gizarteko kanon estetikoetatik behatuta ez —hain— normatibo edo desiragarri izan zitekeen gorputza errespetatzeko eskatzen idatzi zuen hirugarren batek. Zentzu honetan, nire inguruan apenas entzun nuen burla edo mespretxu kutsuko iruzkinik. Esango nuke eztabaidaren fokua behar zen lekura zuzentzen asmatu genuela. Oholtza gainean maskulinitatez borborka zegoen gizon bat ikusi genuen guk, ez-normatibotik baino normatibotik dezente gehiago zuena.\nHorregatik eman nahi izan diot neure buruari ikusitakoak eta ondoren entzundakoek gorputzean sorrarazi dizkidatenak zutabe honetan biltzeko askatasuna. Jendaurrean nahi duena egiteko —kasu honetan biluzteko— zilegitasuna sentitu duena zein botere kuotatatik abiatu den azpimarratu nahi nuelako, eta, bide batez, zalantzan jarri nahi nuelako naturaltasuna eta askatasuna bezalako kontzeptu abstraktuak neurrigabekeriarekin lotzeak mesede egiten ote digun.\nDena ez baita zilegi «nahi dogunien eta nahi doguleko». Bizitza zoro honetan ere, zure askatasunak beste norbaitena mugatzen badu, askatasun izateari uzten dio.